Belanjawan 2023: KKD fokus tingkat capaian internet, rancak ekonomi digital rakyat

KUALA LUMPUR, 24 Februari- Kementerian Komunikasi dan Digital (KKD) mengalu-alukan saranan kerajaan agar Digital Nasional Berhad (DNB) diuruskan dengan lebih telus.Menterinya, Fahmi Fadzil berkata usaha itu penting bagi memastikan rakyat mendapat liputan 5G yang menyeluruh dan pada harga berpatutan.Bercakap dalam satu kenyataan, beliau menyambut baik Belanjawan 2023 yang dibentangkan Perdana Menteri, Datuk Seri Anwar Ibrahim."Belanjawan 2023 Malaysia Madani dengan peruntukan kepada KKD berjumlah RM2.737 bilion akan mengutamakan kemudahan internet untuk rakyat, merealisasikan Dekad Keemasan Ekonomi Digital serta mendukung usaha membangunkan industri kreatif," katanya.Katanya, ke arah usaha itu, projek JENDELA akan dipercepat bagi kesalinghubungan digital di 47 kawasan pengindustrian dan hampir 3,700 buah sekolah dengan peruntukan RM725 juta untuk memastikan rakyat mendapat kemudahan internet yang stabil. Selain, Peranan Pusat Ekonomi Digital (PEDi) diperkasa bagi membantu peniaga kecil dengan pengetahuan ICT dan e-Dagang."Sekurang-kurangnya satu (1) PEDi akan diwujudkan di setiap DUN bagi meningkatkan literasi digital dalam kalangan rakyat serta menggalakkan penyertaan komuniti dalam aktiviti ekonomi digital seiring dengan inisiatif KKD."KKD melalui Perbadanan Ekonomi Digital (MDEC) juga akan melatih lebih ramai pekebun kecil beradaptasi dengan teknologi digital menerusi program Digital AgTech ke 100 Pertubuhan Peladang Kawasan seluruh negara dengan peruntukan RM10 juta," katanya.

Menurut Fahmi, pihaknya turut mengalu-alukan usaha kerajaan mengukuhkan peranan Pusat Respons Scam Kebangsaan (NSRC) bagi mengekang jenayah penipuan dalam talian. Inisiatif itu dilihat akan mempercepat usaha advokasi yang dilaksanakan KKD melalui CyberSecurity Malaysia.Dalam pada itu, beliau berharap peruntukan Dana Kandungan Digital berjumlah RM102 juta dapat membuka lebih banyak peluang kepada penggiat seni menghasilkan pelbagai karya kreatif seperti filem, animasi dan muzik yang bermutu tinggi, bukan sahaja berjaya di pasaran tempatan malah mampu menembusi pasaran antarabangsa. Selain itu, bagi menyokong industri kreatif negara, sumbangan kepada Tabung Komuniti Filem dan Pembangunan Filem Kenegaraan di bawah Perbadanan Kemajuan Filem Nasional Malaysia (FINAS) akan diberi potongan cukai manakala duti import serta cukai jualan ke atas peralatan studio dan produksi penggambaran juga akan dikecualikan.


Empat maut dalam kemalangan antara sebuah treler dan kereta

PERAK, 24 Februari- Empat maut manakala seorang lagi selamat dalam satu kemalangan jalan raya membabitkan sebuah treler dan kereta di Jalan Sungai Baru, Trong.  Jurucakap Jabatan Bomba dan Penyelamat (JBPM) Perak menerusi kenyataan memaklumkan, kejadian kira-kira 5.31 petang itu melibatkan sebuah lori treler membawa muatan arang bertembung dan sebuah kereta yang dinaiki empat individu. Kesemua mangsa yang tersepit Ng Ah Mooi, 63 tahun; Chew Yang Kim, 77; Kor Siok Har, 64 dan Ng Swee Ho, 67 disahkan maut di tempat kejadian akibat tersepit dalam kemalangan itu. Kesemua mangsa diserahkan kepada pihak polis untuk tindakan lanjut.Operasi tamat pada 7.23 malam.

(Operasi mengeluarkan mangsa tersepit oleh JBPM Perak)


Keterjaminan makanan: Manfaatkan automasi, pendigitalan

KUALA LUMPUR, 24 Februari- Sektor agro makanan dirombak dengan fokus kepada kemandirian pengeluaran makanan tempatan melalui automasi dan pendigitalan dalam mendepani kenaikan harga barang dan gangguan bekalan makanan.Perdana Menteri, Datuk Seri Anwar Ibrahim berkata dana RM1 bilion disediakan melalui Skim Pembiayaan Agrofood untuk membantu meningkatkan produktiviti. "Bagi memastikan bekalan makanan pada harga berpatutan, pengeluaran makanan perlu ditingkatkan supaya berskala besar dan berdaya saing. Melalui sokongan kerajaan, syarikat Farm Fresh telah muncul sebagai pengeluar susu segar utama di Malaysia."Oleh itu, kerajaan akan menggalakkan pelaburan swasta berasaskan pertanian berskala besar antara lain melalui penyediaan insentif, tanah, pembiayaan dan geran teknologi. Hanya 1.2 juta hektar tanah negara dimanfaatkan untuk tujuan tanaman makanan berbanding 7 juta hektar bagi tanaman kelapa sawit dan getah," katanya ketika membentangkan Belanjawan 2023, di Dewan Rakyat.Beliau menjelaskan, kerajaan bercadang supaya FELDA, FELCRA, RISDA dan agensi di bawah Kementerian Pertanian dan Keterjaminan Makanan bagi menyuburkan tanah-tanah terbiar milik mereka dengan keluasan sehingga 800 ekar untuk projek tanaman makanan.Katanya, hal itu setelah hanya 1.2 juta hektar tanah negara dimanfaatkan untuk tujuan tanaman makanan berbanding tujuh juta hektar bagi tanaman kelapa sawit dan getah.

“Kementerian Pertahanan dan LTAT berserta syarikat lain juga akan melaksanakan projek peningkatan pertanian bijirin jagung domestik selain untuk meningkatkan keterjaminan makanan, malah memberi peluang kerjaya kepada veteran tentera. LTAT menyediakan 70 ekar tanah perladangan untuk melaksanakan projek ini," jelasnya.Selain itu, RM30 juta disediakan untuk kerjasama dengan beberapa kerajaan negeri bagi melaksana projek agromakanan.


Kadar cukai pendapatan  individu pemastautin M40 dikurangkan dua peratus

KUALA LUMPUR, 24 Februari - Kerajaan bersetuju menambah pendapatan boleh guna M40 melalui pengurangan kadar cukai pendapatan individu yang memberi lebih manfaat kepada golongan itu.Perdana Menteri, Datuk Seri Anwar Ibrahim yang juga Menteri Kewangan berkata bermula tahun ini, kadar cukai pendapatan individu pemastautin dikurangkan sebanyak dua peratus melibatkan setiap banjaran pendapatan lebih RM35,000 hingga RM100,000.Katanya, pengurangan itu dijangka dapat memberi manfaat kira-kira 2.4 juta pembayar cukai dengan lebihan pendapatan boleh guna hingga RM1,300."Sepertimana telah saya jelaskan, kerajaan akan mengambil pendekatan yang progresif. Ketika M40 mendapat manfaat daripada pengurangan kadar cukai, kerajaan akan menaikkan kadar cukai bagi mereka yang berpendapatan tinggi antara 0.5 sehingga dua peratus melibatkan setiap banjaran pendapatan lebih RM100,000 hingga RM1 juta. "Namun, kurang daripada 150,000 pembayar cukai akan dikenakan cukai yang lebih tinggi," kata beliau ketika membentangkan Belanjawan 2023 di Dewan Rakyat hari ini.Ujarnya, melalui pendekatan itu, langkah berkenaan melibatkan pengurangan hasil cukai bersih kerajaan sebanyak RM900 juta untuk manfaat rakyat khususnya golongan M40.

(Datuk Seri Anwar ketika membentangkan Belanjawan 2023, di Dewan Rakyat)


Kerajaan teruskan inisiatif pas bulanan My50

KUALA LUMPUR, 24 Februari- Kerajaan komited meneruskan inisiatif pas bulanan My50 di bawah Prasarana Malaysia Berhad (Prasarana) yang akan memberi manfaat kepada hampir 180,000 pengguna.Perdana Menteri, Datuk Seri Anwar Ibrahim berkata, kerajaan sedar bahawa perkhidmatan pengangkutan rel dan bas penting kerana memberi manfaat besar khususnya kepada masyarakat bandar untuk bergerak ke tempat kerja.“Prasana juga secara rintis akan memperkenal Pas Perjalanan Tanpa Had myBAS50 untuk manfaat rakyat Johor Bahru yang menggunakan perkhidmatan bas henti-henti di bawah program Transformasi Perkhidmatan Bas Henti-Henti (SBST).“Kerajaan juga menyediakan RM150 juta untuk program SBST termasuk perluasan pelaksanaan Program SBST ke bandar Melaka, Kuching dan Kota Kinabalu,” katanya dalam pembentangan Belanjawan 2023 Malaysia Madani di Parlimen, hari ini.Sementara itu, kerajaan akan terus menyediakan RM209 juta bagi mensubsidi pengangkutan udara untuk manfaat rakyat Sabah dan Sarawak.Selain itu, kemudahan wheelchair ramp di tujuh lapangan terbang di negeri berkenaan dibina untuk manfaat ribuan yang berkerusi roda yang menggunakan MASWings."Perkhidmatan udara diketahui sebagai pengangkutan utama bagi rakyat pedalaman Sabah dan Sarawak," katanya.


56 PPR bakal terima manfaat internet percuma

KUALA LUMPUR, 24 Februari- Kerajaan akan menyediakan capaian internet percuma di 56 Program Perumahan Rakyat (PPR) terpilih untuk manfaat komuniti setempat. Perdana Menteri, Datuk Seri Anwar Ibrahim berkata, sebanyak RM50 juta akan diperuntukkan kepada Kementerian Pembangunan Kerajaan Tempatan (KPKT) bagi memastikan keadaan yang selamat di PPR."Keutamaan kepada mengganti lif-lif yang telah usang. Bagi mempercepat proses perolehan, had sebut harga perolehan kerja penyelenggaraan dan pembaikan lif ditingkatkan kepada RM1.2 juta berbanding RM500,000," katanya dalam pembentangan Belanjawan 2023 Malaysia Madani di Parlimen, hari ini.Pada masa sama, RM15 juta ringgit disediakan untuk menyokong usaha pertubuhan bukan kerajaan (NGO) dalam mengadakan kelas pemulihan untuk anak-anak yang masih tercicir dalam pembelajaran, manakala RM30 juta disediakan bagi mempergiat aktiviti ekonomi rakyat seperti perusahaan makanan menggunakan platform 'Cloud Kitchen' di bawah seliaan Yayasan Hasanah.Jelas perdana menteri, beberapa projek PPR baharu sedang dilaksanakan melibatkan peruntukan RM367 juta untuk manfaat 12,400 bakal penghuni baharu.Selain itu, program Rumah Mesra Rakyat di bawah Syarikat Perumahan Negara Berhad (SPNB) turut melibatkan pembinaan 4,250 unit rumah dengan peruntukan RM358 juta ringgit."Syarikat Jaminan Kredit Perumahan (SJKP) sedia menjamin sehingga RM5 bilion nilai pinjaman untuk manfaat 20,000 peminjam memerlukan."Bagi terus menggalakkan pemilikan rumah, kerajaan akan meneruskan pengecualian duti setem bagi pemilikan rumah pertama dengan pengecualian sepenuhnya duti setem bagi rumah bernilai RM500,000 ke bawah dan pengecualian duti setem 75% untuk rumah bernilai lebih RM500,000 hingga RM1 juta," katanya.


Sabah dan Sarawak terus terima manfaat besar peruntukan pembangunan

KUALA LUMPUR, 24 Februari- Sabah dan Sarawak terus meraih manfaat besar apabila masing-masing menerima peruntukan pembangunan sebanyak RM6.5 bilion dan RM5.6 bilion.RM1 bilion diperuntuk untuk membangunkan bandar-bandar bersempadan dengan Kalimantan, Indonesia.Ia sebagai langkah proaktif kerajaan susulan perpindahan ibu negara Indonesia ke Kalimantan.Perdana Menteri, Datuk Seri Anwar Ibrahim berkata sejumlah RM2.5 bilion disedia untuk melaksanakan projek prasarana awam seperti jalan, bekalan air dan elektrik."Kerajaan komited meneruskan dan menyegerakan pelaksanaan Lebuh Raya Pan Borneo Sabah dan Sarawak - Sabah Link Road yang dianggarkan melibatkan kos keseluruhan RM20 bilion dengan jajaran lebih daripada 1000 kilometer.katanya ketika membentangkan Belanjawan 2023 di Dewan Rakyat, hari ini.Ujarnya, klinik, bank dan mahkamah bergerak turut ditambah dengan kos sebanyak RM30 juta, manakala, RM209 juta sebagai subsidi pengangkutan udara untuk manfaat penduduk.


Belanjawan 2023: Elaun guru KAFA naik RM100

KUALA LUMPUR, 24 Februari- Kerajaan bersetuju menaikkan elaun 35,000 guru Kelas Al-Quran dan Fardu Ain (KAFA) sebanyak RM100 kepada RM1,100 melibatkan peruntukan tambahan lebih RM40 juta.Perdana Menteri, Datuk Seri Anwar Ibrahim yang juga Menteri Kewangan berkata kerajaan juga bersetuju memberikan sumbangan khas RM600 kepada imam, bilal, tok siak, noja, marbut, guru KAFA dan guru takmir, dengan 70,000 orang akan menerima sumbangan itu,  melibatkan peruntukan lebih RM40 juta.“Kerajaan telah menyediakan peruntukan berkaitan hal ehwal Islam berjumlah RM1.5 bilion dan kita mahu institusi Islam dalam negara Madani ini menjadi contoh terbaik dalam kecekapan pentadbiran. “Pengurusan paling cekap harus dimulakan di sini, dan gedung ini mesti menjadi markas dakwah yang berkesan yang boleh meningkatkan kefahaman sebenar mengenai Islam,” katanya ketika membentangkan Belanjawan 2023 di Dewan Rakyat, hari ini.


Belanjawan 2023: RM102 juta bantu Dana Kandungan Digital

KUALA LUMPUR, 24 Februari- Kerajaan mengumumkan sebanyak RM102 juta untuk Dana Kandungan Digital bagi mempergiat pemasaran produk seni tempatan dan mendorong penghasilan lebih banyak karya kreatif.Dalam usaha menyokong penggiat seni kreatif, kerajaan bercadang agar sumbangan kepada Tabung Komuniti Filem dan Pembangunan Filem Kenegaraan di bawah Perbadanan Kemajuan Filem Nasional Malaysia (FINAS) akan diberi potongan cukai.Selain itu, duti import dan cukai jualan ke atas peralatan studio dan produksi penggambaran juga akan dikecualikan.Perdana Menteri, Datuk Seri Anwar Ibrahim turut menyentuh aktiviti kebudayaan yang berperanan besar dalam melahirkan masyarakat Madani yang saling menghormati dan bersatu padu."Ini (peruntukan) juga penting bagi menyuburkan kepelbagaian khazanah seni yang telah kita warisi zaman-berzaman. Kerajaan menyediakan dana RM25 juta bagi menyemarak kegiatan kebudayaan dan kesenian di peringkat komuniti,” katanya dalam pembentangan Belanjawan 2023 Malaysia Madani di Parlimen, hari ini.Aktiviti penerbitan bermutu tinggi oleh penulis tempatan juga akan ditingkatkan dengan sejumlah RM20 juta disediakan untuk tujuan itu.


Kesiapsiagaan pertahanan negara, Kementerian Pertahanan terima RM17.7 bilion

KUALA LUMPUR, 24 Februari- Kesiapsiagaan pertahanan negara terus jadi keutamaan kerajaan.Justeru, Kementerian Dalam Negeri (KDN) dan Kementerian Pertahanan masing-masing diperuntukkan sejumlah RM18.5 bilion dan RM17.7 bilion.Perdana Menteri, Datuk Seri Anwar Ibrahim berkata, keutamaan peruntukan ini adalah untuk menyelenggara dan membeli aset-aset Angkatan Tentera Malaysia (ATM) bagi meningkatkan kesiapsiagaan pertahanan dengan peruntukanhampir RM4.1 bilion."Ianya bagi mengukuhkan keupayaan tahap pertahanan dan kawalan maritim negara, kerajaan akan juga melaksanakan perolehan Littoral Mission Ship (LMS) pada tahun ini.

"Agensi di bawah KDN akan disediakan hampir RM1 bilion bagi memperkasa keselamatan dalam negeri antaranya untuk memperoleh lebih 2,100 unit kamera badan PDRM," katanya ketika membentangkan Belanjawan 2023 di Dewan Rakyat hari ini.Selain itu, sebuah Ibu Pejabat Kontinjen Perak dan kuarters polis baharu akan dibina dengan kos RM450 juta."Kerajaan akan menambah 42 pos kawalan sempadan polis PGA, Imigresen, ESSCOM dan APMM bagi memperketat kawalan sempadan negara selain menyelenggara semua kapal dan bot APMM.Sementara itu, aspek kebajikan angkatan bersenjata, akan terus dipelihara menerusi peruntukan RM500 juta.Ia disediakan untuk menyelenggara Rumah Keluarga Angkatan Tentera dan membaik pulih kuarters kediaman dan institusi di bawah KDN.Katanya, bagi membantu pemilikan rumah mampu milik bagi ATM secara berfasa, kerajaan akan membina lebih 7,000 unit rumah mampu milik di bawah Program Satu Anggota Satu Rumah (SASaR) di Kuala Lumpur."Menurut peraturan semasa, anggota yang meninggalkan perkhidmatan atau bersara tidak berpencen perlu membuat penyelesaian penuh baki pembiayaan LPPSA."Mengambil kira keresahan dan beban yang perlu ditanggung, kerajaan bersetuju supaya LPPSA menawarkan peluang untuk anggota meneruskan bayaran balik baki pinjaman seperti biasa sehingga selesai. Usaha ini membolehkan 4,000 peminjam LPPSA layak menstruktur semula pembiayaan mereka dan 700 peminjam bakal bersara tidak berpencen setiap setahun dapat meneruskan bayaran balik pinjaman seperti biasa," katanya.Tambah Anwar, kerajaan juga memahami kekhuatiran veteran ATM yang menghadapi kesukaran mendapat pekerjaan selepas umur persaraan."Tekad saya, untuk pastikan, veteran ATM disediakan pekerjaan dan kemudahan latihan. Pentadbiran ini akan melaksanakan Program Kerjaya Kedua Veteran ATM menerusi kerjasama LTAT."Di bawah ikhtiar ini, seramai 5,000 veteran ATM yang berpencen tahun ini akan ditawarkan peluang pekerjaan di syarikat-syarikat berkaitan kerajaan atau menerima latihan kemahiran untuk meningkatkanpeluang menjana pendapatan," katanya.Bagi meningkatkan kemahiran 1,250 orang veteran, Jabatan Hal Ehwal Veteran bersama-sama agensi kerajaan lain akan menawarkan lima bidang kursus antaranya pengendalian dron, keselamatan siber dan penyelenggaraan pesawat selama tiga bulan.


RM11 bilion diterima KKDW untuk pemugaran dan perkasa warga desa

KUALA LUMPUR, 24 Februari- Peruntukan RM11 bilion yang diterima Kementerian Kemajuan Desa dan Wilayah (KKDW) akan dimanfaat dan digunakan untuk pemugaran (pemulihan semula) desa serta memperkasa penduduk desa dalam mendepani cabaran globalisasi. Timbalan Perdana Menteri yang juga Menteri Kemajuan Desa dan Wilayah (KKDW), Datuk Seri Dr Ahmad Zahid Hamidi menegaskan, pihaknya juga akan melaksanakan pemantauan berkala bagi program-program utama melalui Dashboard KKDW. Ia bagi memastikan peruntukan itu dirasai oleh penduduk desa.“KKDW merakamkan ucapan ribuan terima kasih kepada YAB Perdana Menteri atas peruntukan berjumlah RM11 bilion kepada KKDW. Jumlah ini menunjukkan komitmen tinggi dan berterusan kerajaan dalam melaksanakan agenda pembangunan luar bandar," kata Ahmad Zahid menerusi kenyataan media yang dikeluarkan selepas selesai pembentangan Belanjawan 2023.Tambahnya, menerusi peruntukan itu lebih banyak projek pembangunan akan dapat dilaksanakan di desa termasuk di kawasan pedalaman, bukan sahaja daripada segi infrastruktur tetapi juga daripada segi ekonomi, sahsiah, spiritual dan modal insan. “Usaha itu akan dapat menyokong pembangunan sosioekonomi serta mewujudkan persekitaran kehidupan luar bandar yang sejahtera dan makmur seperti digariskan dalam Dasar Pembangunan Luar Bandar 2030,” katanya. Ahmad Zahid berkata Belanjawan 2023 juga akan membantu KKDW dalam melaksanakan kerangka Malaysia Madani yang telah meletakkan pembangunan desa sebagai salah satu imperatifnya (perhatian segera) berdasarkan 6 rukun digariskan. “KKDW turut menyokong usaha yang dilaksanakan oleh YAB Perdana Menteri Malaysia menerusi Belanjawan 2023 yang memberi penekanan kepada aspek keterangkuman, kemampanan dan keadilah sosial yang akan turut memanfaatkan 8.1 juta penduduk desa. "Pendekatan dalam Belanjawan 2023 boleh melegakan tekanan yang sedang dihadapi rakyat berikutan kenaikan kos sara hidup, pendapatan yang terhad dan bencana alam seperti banjir," jelasnya. Menerusi Belanjawan 2023 bawah peruntukan pembangunan, usaha-usaha pembangunan infrastruktur asas di luar bandar akan diteruskan, termasuk peruntukan RM1.5 billion untuk jalan luar bandar dan jalan perhubungan desa.

(Ahmad Zahid dalam sidang media di parlimen)

“Selain itu, sebanyak RM176 juta telah diperuntukkan untuk menaik taraf serta menambah baik premis dan kemudahan perniagaan termasuk bawah MARA, selain premis bawah DBKL, PUNB dan UDA. “KKDW juga menyambut baik peruntukan RM6.7 billion untuk program TVET yang turut meliputi 280 institusi TVET bawah KKDW. KKDW juga menghargai saranan supaya 90% graduan TVET menerima gaji lebih RM2,000 yang dijangka akan turut memberi manfaat kepada kira-kira 59,000 pelajar TVET bawah KKDW,” katanya. Mengulas lanjut, MARA sebagai salah satu institusi utama TVET bawah KKDW juga komited untuk merintis penglibatan institusi TVET Persekutuan dengan industri terutamanya dalam kalangan GLC untuk mengambil alih sebahagian atau sepenuhnya penyediaan program latihan bagi memenuhi keperluan industri berkenaan. Dalam Belanjawan 2023, Ahmad Zahid berkata Pihak Berkuasa Kemajuan Pekebun Kecil Perusahaan Getah (RISDA) telah diperuntukkan RM256 juta bagi Bantuan Musim Tengkujuh yang kadarnya telah dinaikkan daripada RM600 kepada RM800 untuk tempoh empat bulan. “Bantuan Musim Tengkujuh itu akan memberi manfaat kepada 320,000 pekebun kecil,” katanya.Selain itu, pendapatan pendapatan minimum penoreh getah dapat dipertingkat melalui kenaikan Paras Harga Pengaktifan Insentif Pengeluaran Getah daripada RM2.50 kepada RM2.70 yang melibatkan peruntukan RM350 juta.Ketika membentangkan Belanjawan 2023, Perdana Menteri yang juga Menteri Kewangan, Datuk Seri Anwar Ibrahim turut mengumumkan FELCRA akan menerima peruntukan untuk membangunkan tanah-tanah terbiar untuk projek tanaman makanan bagi meningkatkan keterjaminan makanan negara. "KKDW juga akan memberi penekanan untuk pendidikan awal kanak-kanak terutamanya di kawasan luar bandar. Ia selaras pengumunan Belanjawan 2023, untuk pembinaan 80 buah TASKA dan TABIKA KEMAS yang akan diteruskan termasuk 13 projek baharu, demi memberi pendidikan awal kepada kanak-kanak daripada umur 2 hingga 6 tahun," kata Ahmad Zahid.


Galak wanita kembali bekerja, Perkeso akan pinda akta

KUALA LUMPUR, 24 Februari- Pertubuhan Keselamatan Sosial (Perkeso) akan meminda aktanya bagi membolehkan pemberian geran bersamaan 80% daripada nilai gaji yang dinsuranskan pekerja untuk menggalakkan wanita kembali bekerja, kata Perdana Menteri Datuk Seri Anwar Ibrahim. Menurut beliau dianggarkan lebih 130,000 wanita yang kembali bekerja selepas bersalin akan mendapat manfaat daripada geran itu melibatkan dana keseluruhan RM290 juta setahun.Selain itu, "majikan diseru memainkan peranan untuk turut bertanggungjawab penyediaan pusat jagaan kanak-kanak di pejabat." "Kerajaan akan terus memudah cara garis panduan untuk pusat jagaan kanak-kanak di pejabat termasuk membenarkan penyediaan pusat jagaan di aras pejabat yang lebih tinggi," katanya.Anwar berkata, "kerajaan akan menyediakan subsidi yuran taska sebanyak RM180 sebulan kepada penjawat awam, selain menaikkan had kelayakan pendapatan bulanan isi rumah yang layak daripada RM5,000 kepada RM7,000," jelasnya ketika membentangkan Belanjawan 2023 di Dewan Rakyat, hari ini. Bagi memperluas akses pendidikan awal kanak-kanak, kerajaan akan meneruskan pembinaan 80 buah Taman Asuhan Kanak-Kanak (TASKA) dan Taman Bimbingan Kanak-kanak (TABIKA) Jabatan Kemajuan Masyarakat (KEMAS) termasuk 13 projek baharu.


Segera laksana agenda digital, bantu rakyat dan perniagaan

KUALA LUMPUR, 24 Februari- Kerajaan akan mempercepat pelaksanaan projek Pelan Jalinan Digital Negara (JENDELA) sebagai usaha nasional menyediakan kemudahan jaringan internet.Perdana Menteri Datuk Seri Anwar Ibrahim berkata, sejumlah RM725 juta disediakan bagi melaksanakan ketersambungan digital di 47 kawasan perindustrian dan hampir 3,700 buah sekolah bagi tahun 2023.Pentadbiran lalu telah menerajui Inisiatif 5G melalui Digital Nasional Berhad (DNB) dan telah mencapai 50% liputan kawasan berpenduduk dan disasarkan akan mencapai 80% liputan menjelang penghujung tahun 2023.Kini, "Kerajaan Perpaduan mengambil pendekatan supaya DNB diuruskan dengan lebih telus dan terangkum supaya mencapai liputan 5G yang menyeluruh dan pada harga yang berpatutan untuk rakyat."Selain itu, perniagaan rakyat juga harus beradaptasi dengan teknologi digital supaya boleh meluaskan pasaran produk dan perkhidmatan mereka.Pemerkasaan peranan Pusat Ekonomi Digital (PEDi) sekurang-kurangnya satu di setiap Dewan Undangan Negeri (DUN) (1 DUN 1PEDi) bagi membantu peniaga kecil dengan pengetahuan Teknologi Maklumat dan Komunikasi (ICT) dan e-Dagang sebelum berakhirnya tahun 2023.Sejumlah "RM100 juta disediakan di bawah Skim Geran Pendigitalan Perniagaan Kecil dan Sederhana (PKS) dan penjaja kecil bagi menyokong aktiviti automasi dan pendigitalan perniagaan" selain "geran padanan sehingga RM5,000 akan dibayar kepada PKS dan penjaja kecil yang melanggan aplikasi pendigitalan perniagaan seperti sistem titik jualan (POS), perakaunan atau pengurusan inventori," katanya.Dana berjumlah RM1 bilion juga tersedia sebagai pembiayaan di bawah Bank Negara Malaysia (BNM) untuk membantu Perusahaan Mikro, Kecil dan Sederhana (PMKS) mengautomasikan proses perniagaan dan mendigitalkan operasi.


Sektor swasta digalak menggaji nilai lebih tinggi

KUALA LUMPUR, 24 Februari- Kerajaan akan terus menggalakkan sektor swasta menggaji dengan nilai yang lebih tinggi dan menggalakkan anak muda meningkatkan keupayaan dan kemahiran bagi meraih gaji lebih bermakna demikian menurut Perdana Menteri Datuk Seri Anwar Ibrahim.Untuk tujuan itu, "Pertubuhan Keselamatan Sosial (Perkeso) akan menyediakan insentif kepada majikan yang menggaji 17,000 graduan khususnya Pendidikan dan Latihan Teknikal dan Vokasional (TVET) sebanyak RM600 sebulan selama tiga bulan sebagai tambahan kepada gaji yang ditawarkan.Selain itu, "insentif kepada majikan menggaji golongan mudah terjejas seperti orang kurang upaya (OKU), bekas banduan, gelandangan dan penganggur tegar sehingga RM600 sebulan untuk tempoh sehingga tiga bulan," katanya.Anwar turut berkata Perkeso juga akan menyediakan elaun RM300 untuk tiga bulan sebagai menggantikan pendapatan pekerja gig yang aktif dan sedang menjalani program latihan, selain menanggung bayaran latihan untuk pekerja gig menjalani program peningkatan kemahiran micro credentials sehingga RM4,000.


RM250 juta bagi promosi pelancongan

KUALA LUMPUR, 24 Februari- Kerajaan memperuntukkan RM250 juta untuk mempromosi pelancongan, kata Perdana Menteri Datuk Seri Anwar Ibrahim. Antaranya RM115 juta disediakan sebagai dana geran padanan untuk bekeriasama dengan industri Pelancongan dan Kebudayaan.Ianya, "untuk menggalakkan aktiviti promosi pelancongan dan penganjuran acara besar seperti sukan antarabangsa dan kebudayaan selain menggalakkan penerbangan ditempah bagi menarik pelancong dari pasaran baharu."Bagi melancarkan kesesakan jalan raya di beberapa lokasi tumpuan pelancong, kerajaan akan melaksanakan projek termasuk, "membina jalan baharu dari Habu ke Tanah Rata, Cameron Highlands, Pahang dengan kos sebanyak RM480 juta; menaik taraf Jalan Tun Hamzah ke persimpangan Semabok Lebuh AMJ Daerah Melaka Tengah dengan kos sebanyak RM300 juta; dan menambah baik kemudahan jaringan lebuhraya ke Pengerang melalui pembinaan lorong memotong di Senai Desaru Expressway," katanya ketika membentangkan Belanjawan 2023 di Dewan Rakyat, di bawah Kerajaan Perpaduan.


Diskaun 20% bayaran balik PTPTN selama tiga bulan

KUALA LUMPUR, 24 Februari- Kerajaan bersetuju untuk memberikan diskaun bayaran balik pinjaman Perbadanan Tabung Pendidikan Tinggi Nasional (PTPTN) sehingga 20% selama tiga bulan bermula 1 Mac depan.Perdana Menteri, Datuk Seri Anwar Ibrahim berkata, kerajaan juga bersetuju untuk memberikan penangguhan bayaran balik kepada peminjam berpendapatan bulanan RM1,800 ringgit ke bawah untuk tempoh enam bulan bagi meringankan beban kewangan peminjam yang terkesan.Permohonan penangguhan itu boleh dibuat mulai1 Mac 2023. Anwar yang juga Menteri Kewangan dalam pembentangan Belanjawan 2023 Malaysia Madani di Parlimen turut memberitahu, Kementerian Pendidikan Tinggi (KPT) akan diperuntukkan sebanyak RM15.3 bilion bagi tahun 2023, berbanding RM14.5 bilion pada tahun 2022.Sejumlah RM436 juta disediakan bagi membaik pulih infrastruktur dan menggantikan peralatan usang yang tidak lagi ekonomik di institusi pengajian tinggi awam (IPTA), manakala RM35 juta juga tersedia sebagai dana untuk meningkatkan kesalinghubungan internet di institusi pendidikan tinggi Malaysia di bawah program Malaysian Research & Education Network (MYREN).Berhubung aktiviti penyelidikan dan pembangunan (R&D), sejumlah RM428 juta disediakan untuk melaksanakan aktiviti itu di bawah KPT dan Kementerian Sains, Teknologi dan Inovasi (MOSTI) termasuklah peruntukan tambahan RM50 juta untuk KPT mempergiat R&D berbentuk translasional yang lebih memberi manfaat kepada penyelesaian isu komuniti dan industri.Selain itu, MOSTI juga disediakan RM15 juta geran R&D khusus berkenaan penghasilan vaksin negara.


Kerjasama dengan industri bantu graduan TVET peroleh gaji setimpal

KUALA LUMPUR, 24 Februari- Kerajaan berhasrat untuk mencontohi kerjasama Pulau Pinang dengan pemain industri elektrikal dan elektronik secara rintis.Perdana Menteri Datuk Seri Anwar Ibrahim berkata model itu "berjaya menyediakan pekerjaan kepada graduan Pendidikan dan Latihan Teknikal dan Vokasional (TVET) dengan gaji setimpal selain melibatkan institusi TVET Persekutuan dengan sasaran 50 buah syarikat terutamanya daripada kalangan Syarikat Kerajaan Negeri (GLC)," katanya ketika membentangkan Belanjawan 2023 di Dewan Rakyat, di bawah Kerajaan Perpaduan. Syarikat peneraju berkenaan akan mengambil alih sebahagian atau sepenuhnya operasi institusi TVET seperti kolej komuniti, institut latihan perindustrian (ILP) dan Institut Kemahiran Belia Negara (IKBN) bagi menyediakan program latihan yang memenuhi keperluan mereka. Pembaharuan itu perlu dilaksanakan agar 90% graduan TVET menerima gaji lebih RM2,000.Bagi mengeratkan kerjasama industri, Skim Latihan Dual Nasional (SLDN) diperkukuh dengan peruntukan RM50 juta untuk manfaat kepada lebih 8,000 pelatih.Program Academy in Factory akan dilaksanakan untuk menyediakan peluang kepada lebih 50,000 pelatih menjalankan latihan sambil bekerja di kilang.


Inisiatif IPR: Peruntukan RM750 juta bantuan rakyat tersusah

KUALA LUMPUR, 24 Februari- Bagi memastikan kesejahteraan rakyat secara keseluruhannya, usaha membantu 130,000 rakyat tersusah keluar dari belenggu kemiskinan diberi tumpuan menyeluruh. Menteri Kewangan, Datuk Seri Anwar Ibrahim berkata Inisiatif Pendapatan Rakyat (IPR) dengan peruntukan RM750 juta memperkenal pendekatan baharu."Antaranya menerusi bantuan dan kemudahan kepada peserta tidak lagi diberikan sekaligus tetapi secara bulanan dan dipantau sama ada sewa beli kelengkapan atau subsidi penggajian untuk majikan yang mengambil peserta miskin tegar bekerja.Kedua, aktiviti ekonomi disertai hendaklah yang memenuhi keperluan komuniti setempat terutamanya sektor agropertanian dan makanan untuk memastikan permintaan berterusan," katanya ketika membentangkan Belanjawan 2023 di Dewan Rakyat, hari ini.

(Datuk Seri Anwar ketika membentangkan Belanjawan 2023 di Dewan Rakyat, hari ini)

Ujarnya lagi program tersebut menyasarkan peserta meraih pendapatan antara RM2,000 hingga RM2,500 dalam tempoh pemantauan 24 bulan dan selepas itu dapat menjana pendapatan sendiri melalui hasil yang diperolehi.Setakat ini, sebanyak RM2.5 bilion bantuan kebajikan diberikan kepada lebih 400,000 penerima.Sementara itu, sebahagian bayaran hasil petroleum ke Sarawak dan Sabah akan digunakan bagi program pembasmian kemiskinan tegar.Selaras dengan itu, sebahagian peruntukan daripada Wang Ehsan Kelantan dan Terengganu juga akan disalurkan secara langsung khusus untuk golongan miskin.


Belanjawan 2023: KPM terima peruntukan terbesar RM55.2 bilion

KUALA LUMPUR, 24 Februari- Kementerian Pendidikan (KPM) terus menerima peruntukan terbesar berjumlah RM55.2 bilion menerusi Belanjawan 2023 Malaysia Madani, ketimbang (berbanding) RM52.6 bilion bagi tahun 2022.

Perdana Menteri, Datuk Seri Anwar Ibrahim berkata, sejumlah RM2.3 bilion disediakan bagi memastikan infrastruktur dan kemudahan pembelajaran terbaik di semua sekolah.Ia meliputi peruntukan RM920 juta untuk naik taraf pembangunan dan insfrastruktur di 380 buah sekolah daif khususnya di Sabah dan Sarawak melalui kaedah perolehan khas untuk kesegeraan.Selain itu, peruntukan RM900 juta untuk kerja-kerja menyelenggara kemudahan semua jenis sekolah merangkumi sekolah kebangsaan, sekolah agama, sekolah jenis kebangsaan Cina dan Tamil bagi kerja seperti pembaikan tandas, pendawaian dan saliran sekolah serta menggantikan perabot dan peralatan asrama dan kelas yang telah uzur.Sebanyak tujuh sekolah baharu akan dibina dengan kos sebanyak RM560 juta termasuk Sekolah Kebangsaan (SK) Paya Dusun, Terengganu, Sekolah Menengah Kebangsaan (SMK) Denai Alam, Selangor, SMK Nabalu, Sabah dan SMK Dudong, Sarawak. Kadar makanan bermasak bagi Rancangan Makanan Tambahan (RMT) juga ditambah daripada RM625 juta kepada RM777 juta tahun ini yang memanfaatkan 700,000 murid.Sebagai tambahan, peruntukan untuk Program Makanan Prasekolah Kementerian Pendidikan ditingkatkan daripada RM89 juta kepada RM108 juta bagi memberi manfaat kepada lebih 240,000 murid prasekolah KPM."Pemantauan akan dibuat kepada penyedia makanan untuk pastikan makanan disediakan adalah berkualiti dan berkhasiat," katanya dalam pembentangan Belanjawan 2023 Malaysia Madani di Parlimen, hari ini.Kerajaan juga akan membekalkan sekolah dan institusi pendidikan KPM dengan 50,000 komputer riba.


Konsep Payung Rahmah diperluas, kurangkan beban sara hidup semua golongan

KUALA LUMPUR, 24 Februari- Selepas sambutan baik terhadap Inisiatif Menu Rahmah, Konsep Payung Rahmah diperluaskan.Perdana Menteri merangkap Menteri Kewangan, Datuk Seri Anwar Ibrahim, berkata peruntukan sebanyak RM100 juta disediakan bagi menjayakan Jualan Rahmah di setiap kawasan Parlimen. Jualan Rahmah menawarkan barangan asas dengan harga 30 peratus lebih murah. Manakala Sumbangan Tunai Rahmah (STR) dengan peruntukan hampir RM8 bilion mampu meringankan beban sara hidup hampir 9 juta penerima. "Antaranya isi rumah pendapatan kurang RM2,500 layak terima sumbangan sehingga RM2,500 bergantung kepada bilangan anak."Kerajaan juga akan memberi sumbangan tambahan RM600 kepada isi rumah penerima STR termiskin mengikut data e- Kasih. Sumbangan ini akan disalurkan dalam bentuk bakul makanan dan juga secara baucar untuk barangan makanan asas bernilai RM600 kepada mereka."Ini bermakna , keluarga dalam kumpulan miskin tegar layak terima sumbangan sehingga maksimum RM3,100," katanya ketika membentangkan Belanjawan 2023 di Dewan Rakyat, di bawah Kerajaan Perpaduan.

(Datuk Seri Anwar ketika membentangkan Belanjawan 2023 di Dewan Rakyat/ BERNAMA)

Tidak dilupakan tawaran kredit e-Tunai Belia Rahmah bernilai RM200 untuk dua juta golongan belia berumur antara 18 hingga 20 tahun.Bagi golongan pesawah, sumbangan tunai RM200 sebulan untuk tempoh tiga bulan atau semusim bakal memanfaatkan 240,000 pesawah di negara ini.Selain penerusan pelbagai subsidi dan insentif, BERNAS turut bersetuju membuat perkongsian 30 peratus keuntungan bersih mereka kepada pesawah. Manakala bagi pekebun kecil getah, Paras Harga Pengaktifan Insentif Pengeluaran Getah dinaikkan daripada RM 2.50 kepada RM2.70 sekilogram.Sumbangan musim tengkujuh juga dinaikkan dari RM600 kepada RM800 untuk tempoh empat bulan.


Penjawat awam dapat bonus Aidilfitri RM700

KUALA LUMPUR, 24 Februari- Bantuan Khas Kewangan Aidilfitri 2023 bagi penjawat awam akan dinaikkan kepada RM700 dan dibayar pada April 2023.Perdana Menteri, Datuk Seri Anwar Ibrahim berkata, bantuan itu akan memanfatkan penjawat awam Gred 56 ke bawah termasuk lantikan kontrak.Sementara itu, pesara kerajaan pula menerima sebanyak RM350 dengan bayaran akan dibuat pada April.Untuk makluman, Bantuan Khas Kewangan Aidilfitri bagi tahun 2023 dinaikkan kepada RM700 berbanding RM500 pada tahun 2022.Anwar yang juga Menteri Kewangan memaklumkan, bantuan khas berkenaan bagi menghargai jasa dan pengorbanan penjawat awam.

"Kerajaan silih berganti, pemimpin negara kerap bertukar, tetapi penjawat awam sebagai tulang belakang kerajaan, setia menggalas amanah negara.

"Ke arah Malaysia Madani, penjawat awam perlu segera membawa perubahan, menerapkan pembaharuan dengan matlamat akhir menyampaikan perkhidmatan yang terbaik kepada rakyat dan negara," katanya dalam pembentangan  Belanjawan 2023 Malaysia Madani di Parlimen, hari ini.

Pada masa sama, beliau mengumumkan kerajaan akan menaikkan kebenaran penebusan awal gantian cuti rehat (GCR) sehingga 50% iaitu maksimum 90 hari, susulan kenaikan kadar maksimum GCR daripada 160 hari kepada 180 hari."Ikhtiar itu diharap membantu penjawat awam yang memerlukan," katanya.Dalam pembentangan itu, perdana menteri turut mengumumkan elaun khas RM100 sehari lepada semua ahli pasukan mencari dan menyelamat negara yang terlibat dalam misi di Turkiye dan Syria yang dilanda gempa bumi kuat pada awal bulan ini."Elaun tersebut sebagai tanda penghargaan kerajaan ke atas jasa besar yang diberikan pasukan negara atas nama kemanusiaan," katanya.


Dua suspek ditahan reman, disyaki terlibat kegiatan rasuah

GEORGE TOWN, 24 Februari- Mahkamah Majistret George Town mengeluarkan perintah reman selama empat hari bermula hari ini sehingga 28 Februari kepada seorang kerani swasta dan pegawai pelajaran daerah kerana disyaki terlibat dalam kegiatan rasuah.  Perintah reman itu dikeluarkan oleh Majistret Hadi Hakimi Harun.  Suspek berumur 58 dan 47 tahun itu tiba di pekarangan Kompleks Mahkamah Pulau Pinang sekitar 9.30 pagi tadi diiringi pegawai Suruhanjaya Pencegahan Rasuah Malaysia (SPRM).  Kedua-dua suspek merupakan antara 15 tahanan pihak SPRM kerana disyaki terlibat dalam kegiatan kartel bagi memonopoli kontrak kerja pembaikan dan penyelenggaraan tanda arah suar dan sistem pam air rumah api dengan Jabatan Laut Wilayah Utara Pulau Pinang sekitar tahun 2022 dengan nilai kontrak berjumlah RM693,940.  Kes disiasat dibawah Seksyen 16(a)(B) Akta SPRM 2009.


Pekebun dinasihat bina parit, elak gangguan haiwan liar

KUALA KRAI, 24 Februari - Langkah lebih efektif seperti pembinaan parit atau pagar elektrik gajah (SPEG), perlu dilakukan oleh para pekebun di sini bagi mengurangkan gangguan haiwan liar khususnya gajah.Pengarah Jabatan Perlindungan Hidupan Liar dan Taman Negara (Perhilitan) Kelantan Hafid Rohani dalam kenyataan berkata, tangkapan gajah liar yang memasuki kebun bukan penyelesaian jangka panjang, memandangkan kawasan itu berhampiran dengan hutan simpan kekal (HSK) Jentiang dan Ulu Temiang."Dianggarkan populasi gajah liar yang berada di kedua-dua HSK itu melebihi daripada 20 ekor,” katanya.Rabu lepas, Perhilitan Kelantan telah menangkap seekor gajah jantan yang memasuki kebun di Kampung Kuantan, Pahi, di sini."Tangkapan gajah liar itu sedikit sebanyak mengurangkan kebimbangan penduduk di kawasan kampung tersebut sekali gus dapat mengelakkan kerugian berterusan akibat kemusnahan tanaman dan harta benda," katanya.

(Foto fail menunjukkan tanaman yang musnah akibat gangguan gajah liar di sebuah kampung, di sini)

Hafid berkata operasi pemindahan dan pelepasan gajah itu ke habitat yang lebih sesuai dan selamat dilakukan hari ini dengan dibantu dua ekor gajah denak (Abot dan Sanum) serta 12 orang kakitangan Pusat Konservasi Gajah Kebangsaan Kuala Gandah, Lanchang, Pahang.


Kamil Othman dilantik pengerusi baharu Finas

KUALA LUMPUR, 24 Februari- Menteri Komunikasi dan Digital, Fahmi Fadzil hari ini mengumumkan Datuk Kamil Othman dilantik sebagai Pengerusi Perbadanan Kemajuan Filem Nasional Malaysia (Finas) yang baharu.Fahmi mengumumkan pelantikan itu menerusi hantaran di Facebooknya.Kamil menggantikan Senator Datuk Seri Zurainah Musa yang tamat tempoh perkhidmatannya pada Disember lepas. Menerusi perkongsian itu, Fahmi menyifatkan Kamil seorang figura yang tidak asing lagi dalam industri kerana pernah menjawat jawatan Ketua Pegawai Eksekutif Finas. “Tahniah buat Datuk Kamil Othman atas lantikan sebagai Pengerusi Perbadanan Kemajuan Filem Nasional Malaysia (Finas) yang baharu.

“Minggu hadapan saya atur pertemuan untuk bincang beberapa perkara termasuk hala tuju Finas serta meneliti dapatan dan teguran laporan Ketua Audit Negara untuk penambahbaikan dan pembetulan,” katanya.Fahmi turut memaklumkan pelantikan Pengerusi Skim Wajib Tayang Finas akan dibuat secepat mungkin.


Tubuh renjer penyu dalam kalangan penduduk sekitar pantai Labuan

LABUAN, 24 Februari - Jabatan Jabatan Perikanan Labuan akan mewujudkan renjer penyu dalam kalangan penduduk kampung sekitar pulau itu.Pengarahnya, Faizal Ibrahim Suhaili berkata langkah itu sedang dalam usaha dilaksanakan berikutan trend baharu pendaratan penyu di beberapa pesisir pantai Labuan. Trend itu telah berubah dari taman laut ke pesisir pantai sekitar pulau ini.  Oleh itu tambah beliau, pihaknya akan melantik beberapa penduduk kampung sebagai renjer untuk memantau pendaratan penyu dan melindungi haiwan marin itu di kawasan masing-masing.  "Renjer penyu maksudnya kita lantik daripada penduduk tempatan untuk membantu kita menjaga, jika nampaknya macam trendnya kerap kali dalam tahun ini, sudah tiga penemuan jadi tidak mustahil akan berterusan dan kita perlu bantuan daripada penduduk khususnya yang berhampiran dengan kawasan tersebut, kita boleh boleh lantik secara rasmi sebagai renjer penyu," kata Faizal di sini.

(Faizal bercakap kepada pemberita selepas menyampaikan sijil penghargaan kepadaSidi Yusof dan Zainal Nasip yang menemukan dan menyelamat haiwan itu baru-baru ini)

Selain itu, pihaknya juga akan memohon peruntukan bagi tujuan tersebut.

Sementara itu, lebih 22,000 anak penyu yang menetas di Pulau Kuraman, Rusukan Kecil dan Rusukan Besar telah dilindungi dan dikonservasi jabatan itu dari tahun 2015 hingga kini.


Melaka hantar sumbangan ke Turkiye

AYER KEROH, 24 Februari- Sebanyak RM318,000 sumbangan melibatkan 450,000 pek makanan dihantar Kerajaan Negeri Melaka ke Turkiye.  Ketua Menteri, Datuk Seri Sulaiman Md Ali berkata, sumbangan itu adalah kutipan menerusi Tabung Kemanusiaan Mangsa Gempa Bumi Turkiye, Syria yang dilancarkan pada 17 Februari lalu.  Katanya, sumbangan pek makanan itu adalah untuk mangsa gempa bumi di Turkiye dan juga Pasukan Mencari dan Menyelamat Khas Malaysia (SMART) yang ada di sana.  Sumbangan akan dilakukan secara berperingkat, bermula dengan mangsa di Turkiye seterusnya kepada mangsa gempa bumi di Syria.  "Yang bantuan yang kita dapat bukan hanya di Turkiye tapi juga di Syria. Jadi bila jumlah itu kita dapat, kita akan agih mengikut jumlah yang akan kita tetapkan nanti."Ianya bukan hanya di Turkiye tapi di Syria juga sebab saya tanya tadi yang ini kita hantar ke Turkiye khusus untuk Turkiye bagi pasukan misi mencari dan menyelamat," katanya.

(Ketua Menteri Melaka, Datuk Seri Sulaiman Md Ali)

Beliau berkata demikian selepas melancarkan Misi Bantuan Gempa Bumi Turkiye di Seri Bendahara, di sini.  Seiring dengan pemberian tersebut, beliau turut mengalu-alukan kepada agensi kerajaan, persatuan atau badan bukan kerajaan (NGO) yang ada di Melaka untuk terus menyalurkan sumbangan kepada tabung bencana tersebut.


JKNJ keluarkan 70 notis pelbagai kesalahan

JOHOR BAHRU, 24 Februari- 70 notis pelbagai kesalahan dikeluarkan terhadap premis dan individu oleh Jabatan Kesihatan Negeri Johor (JKNJ) menerusi Operasi Pematuhan Peraturan Kawalan Hasil Tembakau di sekitar Johor Bahru, semalam membabitkan nilai kompaun lebih RM25,000.  21 notis turut dikeluarkan atas kesalahan merokok di premis makanan dengan kompaun berjumlah RM5,250.  Pengarah Kesihatan Negeri, Datuk Aman Rabu menerusi kenyataannya memberitahu, 109 premis diperiksa dalam operasi dijalankan bersama PDRM dan pihak berkuasa tempatan yang bermula pukul 5.00 petang hingga 10.00 malam semalam. Sembilan notis kesalahan dikeluarkan atas kesalahan menjual rokok di bawah harga minimum yang boleh dikompaun sehingga RM4,500 dan satu notis kesalahan kerana menjual hasil tembakau dengan harga runcit yang tidak dibenarkan.

(JKNJ menjalankan Operasi Pematuhan Peraturan Kawalan Hasil Tembakau)

2,134 paket rokok pelbagai jenama bernilai lebih RM14,000 dirampas atas kesalahan mengikut Peraturan-Peraturan Kawalan Hasil Tembakau 2004. Sepanjang tahun lalu, sebanyak 9,135 notis kesalahan dikeluarkan JKNJ membabitkan nilai kompaun lebih RM2.28 juta.


Gempa 6.4 di Utara Halmahera, tiada ancaman tsunami

KUALA LUMPUR, 24 Februari - Gempa bumi berukuran 6.4 pada skala Richter melanda Utara Halmahera, Indonesia awal pagi tadi.Menurut Jabatan Meteorologi Malaysia (MetMalaysia) dalam satu kenyataan, gempa bumi berlaku kira-kira pukul 4.02 pagi waktu tempatan pada Jumaat, dengan kedalaman 122 kilometer (km) pada jarak 192km Tenggara dari Pulau Talaud, Indonesia.

(Foto daripada kenyataan media MetMalaysia )

Bagaimanapun menurut kenyataan itu, gempa itu tidak membawa ancaman tsunami kepada Malaysia.


Kanak-kanak perempuan rentung dalam kebakaran

BALING, 24 Februari- Seorang kanak-kanak perempuan berusia 12 tahun rentung dalam kebakaran sebuah rumah di Kampung Besah, Kuala Ketil, di sini, kira-kira pukul 7.00 pagi tadi. Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Negeri Kedah, Penguasa Kanan Bomba 1 Wan Mohd Hamizi Wan Mohd Zin dalam kenyataan berkata, pihaknya menerima panggilan kecemasan pada pukul 7.17 pagi sebelum sebuah jentera dari Balai Bomba dan Penyelamat Baling bergegas ke lokasi kejadian. Sebaik tiba di lokasi, kebakaran melibatkan sebuah rumah kelas B hampir musnah terbakar keseluruhannya. Pihak bomba menggunakan satu aliran 100 kaki dengan dua pancutan air untuk memadam kebakaran. Mayat mangsa, Nor Batrisha Razali dijumpai dalam keadaan rentung di dalam bilik tidur tingkat bawah rumah.

Hasil pemeriksaan awal pihak bomba mendapati, kebakaran bermula dari bahagian dalam bilik tidur sebelah kanan. Bagaimanapun, punca sebenar kejadian dan jumlah kerugian masih dalam siasatan.


Lelaki maut, terbabas langgar pokok

LABUAN, 24 Februari- Seorang lelaki tempatan maut dalam kemalangan jalan raya awal pagi tadi setelah kenderaan yang dipandunya terbabas dan melanggar pokok. Menurut laporan Jabatan Bomba dan Penyelamat (JBPM) Labuan, jabatan itu menerima panggilan kecemasan kira-kira pukul 1.20 pagi.  Seramai 14 pegawai dan anggota serta lima jentera dari Balai Bomba Labuan Sentral bergegas ke tempat kejadian. Menurut laporan tersebut, mangsa tersepit di dalam kenderaan dan operasi menyelamat dilakukan oleh anggota jabatan berkenaan.

(Kenderaan yang dipandu mangsa terbabas dan melanggar pokok)

Mangsa yang berusia lingkungan 40 tahun berjaya dikeluarkan daripada kenderaan tersebut, namun pasukan pegawai perubatan kesihatan mengesahkan mangsa telah meninggal dunia.  Sementara itu, kes tersebut diserahkan kepada pihak polis untuk tindakan selanjutnya.


Feri bawa 511 penumpang terkandas di muara Kuala Kedah

KUALA KEDAH, 24 Februari- Sebuah Feri Express Bahagia 168 yang membawa 511 penumpang dalam perjalanan dari Pulau Langkawi ke Kuala Kedah terkandas pada pukul 9.15 malam tadi.Feri berkenaan dilaporkan terkandas pada kedudukan posisi 0.8 batu nautika dari muara Kuala Kedah.Pengarah Agensi Penguatkuasaan Maritim Malaysia (Maritim Malaysia) Zon Maritim Kuala Kedah, Komander Maritim Noor Azreyanti Ishak berkata, pihaknya menerima panggilan dari Jabatan Laut Malaysia (JLM) berhubung insiden itu dan menghantar bantuan aset ke lokasi dengan segera untuk penyelamatan."Feri Express Bahagia 168 itu telah terkandas apabila paras air laut surut hingga menyebabkan ia tersangkut di kawasan beting lumpur. "Bot PERKASA 1224 kemudian diatur gerak ke lokasi kejadian sejurus menerima aduan dalam usaha menjaga keselamatan dan membantu pihak feri serta JLM," katanya dalam kenyataan di sini, hari ini. Beliau berkata feri berkenaan berjaya ditunda balik oleh bot penunda milik sebuah syarikat kargo di Kuala Kedah dengan diiringi bot PERKASA 1224 pada pukul 11.15 malam."Operasi tamat sepenuhnya pada pukul 12 tengah malam dan antara agensi terlibat dalam operasi itu adalah JLM, Polis Diraja Malaysia, Jabatan Bomba dan Penyelamat Malaysia, Jabatan Kesihatan Malaysia, Angkatan Pertahanan Awam Malaysia dan Jabatan Sukarelawan Malaysia," katanya.

Sementara itu, Noor Azreyanti berkata Maritim Malaysia mengalu-alukan orang ramai untuk menyalurkan sebarang maklumat dan aduan sekiranya berlaku insiden kecemasan di laut ke Pusat Operasi Zon Maritim Kuala Kedah di talian 04-7310579 atau MERS 999.


Program khatan: Tingkat semangat ukhuwah sesama masyarakat

SELANGOR, 24 Februari - Program berkhatan anjuran Kesatuan Kakitangan Angkatan Koperasi Kebangsaan Malaysia Berhad (KESUKA) merupakan satu usaha dan khidmat bakti yang sangat baik selain dapat meningkatkan semangat kekeluargaan serta mengukuhkan lagi ikatan ukhwah dalam kalangan warga ANGKASA.Program itu juga membuktikan bahawa semua pihak boleh bersatu atas nama kepentingan bersama terutamanya apabila membabitkan tuntutan ataupun syariat agama.

Menurut Timbalan Presiden ANGKASA, Prof Madya Datuk Dr Abdul Rahman Abdul Razak Shaik yang mewakili Presiden ANGKASA, ketika berucap dalam perasmian Majlis Berkhatan yang berlangsung semalam (23 Februari 2023) di Dewan Dato’ Ali Baharum, Wisma Ungku A. Aziz, Kelana Jaya.Menurut beliau, program tersebut merupakan satu usaha positif dalam membina semangat berkoperasi iaitu menyediakan kemudahan secara bersama demi kemudahan dan manfaat bersama. "Program seumpama ini juga dapat dinikmati oleh komuniti lain seperti kakitangan ANGKASA khususnya masyarakat sekitar“ ujar beliau.Beliau juga turut mencadangkan pada masa akan datang agar program tersebut dianjurkan secara kerjasama dengan Persatuan Penduduk Kelana Jaya atau Masjid Tabung Haji supaya jumlah penyertaan dapat ditingkatkan dan dalam masa yang sama, dapat mengeratkan silaturahim serta ukhuwah sesama masyarakat.Program kali ini menyaksikan seramai lapan orang kanak-kanak mengambil bahagian dan diuruskan oleh Dr Basmullah Yusof dari Home Khatan Services, Seri Kembangan, Selangor.Hadir sama dalam program tersebut ialah Anggota Lembaga ANGKASA iaitu Datuk Mohamad Ali Hasan dan Datuk Kamarudin Ismail.


Mek Mulung: Bangkitnya warisan turun temurun - JKKN

KUALA LUMPUR, 24 Februari - Bagi mengekalkan kelestarian seni budaya negara, buku Mek Mulung: Bangkitnya Warisan Turun Temurun, diterbitkan dengan kerjasama Jabatan Kebudayaan Dan Kesenian Negara (JKKN) dan Universiti Teknologi Mara (UiTM). Dilengkapi kandungan bahan media campuran serta realiti pengantara, penerbitan buku dwibahasa itu, selaras lonjakan revolusi perindustrian 4.0.

(Ketua Pengarah Jabatan Kebudayaan dan Keseniaan Negara (JKKN), Mesran Mohd Yusop)

"Kita ada dasar kita, beberapa lagi persembahan tradisional yang kita hendak angkat di UNESCO. Mereka akan apungkan dahulu dan dibuat kajian."Jadi tahun berikutnya..iaitu tahun ini (2023) mereka akan buat keputusan pada akhir tahun nanti ketika mesyuarat hujung tahun."Kita nampak persembahan mek ulung ini sebuah kesenian yang masih hidup dan masih ada pengikutnya, jadi sebab itulah kita hendak pastikan ianya diangkat sehingga ke UNESCO," kata Ketua Pengarah Jabatan Kebudayaan dan Keseniaan Negara (JKKN), Mesran Mohd Yusop.Penerbitan buku seni tradisional negeri Kedah ini meliputi sejarah serta perkembangan kesenian Mek Mulung, merupakan penerbitan berbentuk media campuran yang pertama dilaksanakan.Pendokumentasian ini bukan sahaja dibuat secara eksklusif dari segi penulisan, tetapi turut mengadaptasi teknologi semasa dan mengabadikan tarian dari segi bentuk audio dan realiti pengantara yang dipersembahkan tokoh-tokoh persembahan Wang Tepus dan ahli kesenian negeri Kedah.


Usahawan diseru bantu peniaga kecil - Salahuddin

SHAH ALAM, 24 Februari - Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub menyeru agar para usahawan serta pemain industri yang berjaya pada Majlis Penganugerahan Bisnes Sinar Awards (BISA) turut serta dalam membantu peniaga kecil pada masa akan datang.Langkah itu bagi memastikan para usahawan akan lebih berdaya saing sekali gus memperluaskan skala perniagaan masing-masing.

(Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub)

Jelasnya, sesi libat urus bersama pemain industri akan dibuat untuk menjalinkan kerjasama yang lebih akrab sekali gus menjadikan inisiatif 'Payung Rahmah' lebih efektif dan menyeluruh."Banyak lagi industri-industri seperti kosmetik, IT, pendidikan dan juga 'social movement' yang akan terus saya buat libat urus untuk bertemu dengan mereka dan apa yang boleh mereka sumbangkan sepertimana yang telah dibuktikan oleh industri makanan, tekstil dan juga industri hypermarket terhadap inisiatif payung rahmah ini," katanya kepada media selepas merasmikan Majlis Penganugerahan Bisnes Sinar Awards (BISA) di sini pada malam tadi.Dalam pada itu, beliau turut memaklumkan akan berganding bahu dengan Kementerian Pembangunan Usahawan dan Koperasi (KUSKOP) bagi mengurangkan karenah birokrasi yang dihadapi oleh pemain industri.


PERKESO perkasa program bersama UNIMEL

MELAKA, 24 Februari - Pertubuhan Keselamatan Sosial (PERKESO) dan Universiti Melaka (UNIMEL) memperkasakan sumber manusia melalui Bengkel 'Wellness Responders At Workplace' di Kuala Sungai Baru.Menurut Pegawai Tugas-Tugas Khas Kepada Naib Canselor UNIMEL, Prof. Datuk Dr. Baharudin Puteh bengkel yang diadakan bersama PERKESO ini bagi meningkatkan potensi diri dan psikososial individu agar dapat meningkatkan tahap kesihatan mental yang berkualiti.

(Pegawai Tugas-Tugas Khas Kepada Naib Canselor UNIMEL, Prof. Datuk Dr. Baharudin Puteh menyerahkan sumbangan kepada wakil PERKESO Melaka)

"Tanpa tekanan di tempat kerja dan secara tidak langsung ia akan menghasilkan mutu dan kualiti kerja yang cemerlang," katanya di sini semalam.Program diadakan dua hari di UNIMEL yang dihadiri lebih dari 30 peserta ini akan diusahakan untuk dijadikan sebagai aktiviti tahunan bersama PERKESO.Mewakili Naib Canselor UNIMEL, Dr. Baharudin turut mengucapkan terima kasih kepada Ketua Cawangan Putrajaya, Ketua Pengarah Melaka dan penceramah PERKESO Negeri Melaka atas jaringan kerjasama yang memberikan impak positif dan berharap agar beberapa agensi yang lain akan turut bersama mengadakan program sebegini.


Budaya digital industri kraf buka ruang dan peluang kepada usahawan

KUALA LUMPUR, 24 Februari - Platform digital membuka ruang dan peluang kepada usahawan kraf untuk memperkasa jaringan perniagaan secara dalam talian dengan lebih meluas bukan sahaja bagi memenuhi permintaan tempatan, malah pasaran luar negara. Inisiatif itu dilihat sebagai satu peluang lonjakan budaya digital selari dengan pelan pemulihan industri kraftangan negara selepas berdepan cabaran pandemik COVID-19.

(Timbalan Ketua Pengarah (Pembangunan) Kraftangan Malaysia, Abdul Halim Ali)

Menurut Timbalan Ketua Pengarah (Pembangunan) Kraftangan Malaysia, Abdul Halim Ali, perubahan arus globalisasi secara tidak langsung menuntut industri kraf untuk mempertingkat nilai dari pelbagai aspek dan merangka strategi pengeluaran hasil kraf termasuk gabungan pemasaran secara dalam talian.Kementerian Pelancongan, Seni dan Budaya (MOTAC) melalui Perbadanan Kemajuan Kraftangan Malaysia (Kraftangan Malaysia) mengorak langkah proaktif dengan membina platform digital baharu untuk dimanfaatkan usahawan kraf seperti E-Kraf Bazar, Mycraftshoppe, Craft On The Go dan Muzium Kraf Digital. "Selama ini kita buat secara fizikal walaupun tidak dinafikan secara fizikal tapi secara digital dapat dikurangkan kos, kalau kita lihat kebaikan atas talian ini lebih mudah, usahawan akan muat naik sendiri sebab e-kraft bazar dan Mycraftshoppe lebih mesra pengguna, hasil jualan EKB 57.4 juta MYCS 1.3 juta yang melibatkan 1,028 usahwan,"kata Abdul Halim Ali.Tambahnya, Hari Kraf Kebangsan (HKK 2023) yang disertai 380 usahawan kraf negara juga kembali dilaksana secara besar-besaran dengan pelbagai pengisian aktiviti menarik bermula 1 Mac sehingga 13 Mac. Sementara itu, rata-rata usahawan kraf mengakui ekonomi digital mewujudkan peluang kepada usahawan kraf untuk lebih aktif berniaga dalam talian, sekali gus meningkatkan pendapatan mereka. "Sekarang bila digital, alhamdulillah untuk orang muda. Kita ada platform laman sosial seperti Instagram, Tiktok. Digital ini bonus bagi saya yang sudah berusia 35 tahun, memang orang sudah kenal tapi dengan adanya digital, dia lagi macam kaum ibu yang tidak mahir tapi anaknya mahir tengok laman sosial ini akan jadi faktor bagi pertambahan. Masa musim COVID-10 dulu, kebanyakkan tengok dari laman sosial sahaja dan banyak laris dari laman sosial seperti Instagram," kata Rohana Abd Rahman."Dia ada kelebihan dan kekurangan, tapi memang bagi akak semua di hujung jari benda ini. Lebih mudah tetapi mungkin cuma mana kita hendak aplikasikan, sebab selama 25 tahun tradisional, tapi macam mana hendak digitalkan kena ubah cara kita sendiri, macam mana hendak ajar orang digital, bagi saya ini satu perkara berlainan tapi lebih mudah lebih senang untuk mencapai pada pelanggan sebenarnya," kata Siwok Harun.Inisiatif ini bukan sahaja mengutamakan keperluan dan kemudahan usahawan, malah mengambil kira keselesaan serta kepentingan pembeli dan peminat kraf tempatan.Laporan wartawan Sofea Nasron, RTM.


BSMM gerak Pasukan Penilaian Pantas ke Turkiye dan Syria

KUALA LUMPUR, 24 Februari - Bulan Sabit Merah Malaysia (BSMM) telah menggerakkan ahlinya ke Turkiye dan Syria sebagai sebahagian daripada Pasukan Penilaian Pantas untuk misi penghantaran bantuan kemanusiaan ke kawasan terjejas.Pengerusi Kebangsaan BSMM, Tunku Puteri Intan Safinaz Almarhum Sultan Abdul Halim Muadzam Shah bertitah menerusi laporan penilaian awal, pihak Bulan Sabit Merah Turkiye memerlukan dana pembiayaan untuk menyediakan tempat perlindungan kecemasan, pusat kesihatan mudah alih dan stok makanan.

(Pengerusi Kebangsaan BSMM, Tunku Puteri Intan Safinaz Almarhum Sultan Abdul Halim Muadzam Shah)

Dana yang dikutip akan disalurkan kepada Persatuan Bulan Sabit Merah Turkiye sebagai tanda sokongan dan membantu pengurusan bencana di negara berkenaan. "Saya rasa mereka (Persatuan Bulan Sabit Merah Turkiye) akan mampu membina hospital sementara..dan kita akan menyokong mereka dengan menyediakan tenaga kerja. Sangat mengagumkan apabila persatuan bulan sabit merah turkiye mampu mendirikan khemah pada kadar segera untuk mereka yang memerlukan dan untuk pasukan perubatan mereka."Jadi ini adalah sumbangan yang rakyat Malaysia boleh berikan melalui Persatuan Bulan Sabit Merah Malaysia untuk disalurkan kepada persatuan bulan sakit merah di negara lain terutama ketika bencana dan memerlukan sumbangan," titahnya malam tadi pada sidang media perkembangan SAR di Turkiye dan Syria di ibu negara.Bantuan yang dihulurkan bakal memberi kemudahan kepada persatuan untuk menghulurkan bantuan terutama pengagihan makanan panas sebanyak hampir 4 juta pek setiap hari kepada 11 wilayah terjejas. Keprihatinan masyarakat amat diperlukan ketika ini terutama apabila bencana itu telah meragut hampir 45 ribu dan orang ramai boleh menyalurkan sumbangan menerusi akaun Persatuan Bulan Sabit Merah Malaysia : MAYBANK - 5144 2210 2657


Kerajaan akan bincang pengambilan dos penggalak untuk pekerja asing

KUALA LUMPUR, 23 Februari- Kementerian Kesihatan Malaysia (KKM) akan berbincang dengan Kementerian Sumber Manusia (KSM) dan Kementerian Dalam Negeri (KDN) sama ada untuk mewajibkan pekerja asing mengambil dos penggalak. Menteri Kesihatan, Dr Zaliha Mustafa berkata ia bagi memastikan rakyat negara ini terpelihara daripada jangkitan COVID-19. "Polisi bagi KKM ialah kita menggalakkan pengambilan dos penggalak. Jika terdapat cadangan seperti itu, kita akan berbincang dengan pihak terlibat. Kerajaan akan memastikan rakyat negara ini terpelihara dan dijauhi daripada COVID-19," katanya dalam sidang Parlimen di sini.Sementara itu, Zaliha berkata KKM masih dalam proses rundingan dengan Pfizer Sdn Bhd mengenai vaksin bivalen COVID-19.Beliau akan bertemu dengan syarikat itu dalam tempoh beberapa minggu lagi untuk menyelesaikan perkara berkenaan. Tambahnya, tujuh inisiatif telah dan sedang dilaksanakan bagi mengurangkan kesesakan di Jabatan Kecemasan. Inisiatif berkenaan termasuk mengadakan pengauditan dalaman dan meneliti semula keberkesanan inisiatif sedia ada bagi mencari penyelesaian terbaik.


PM sembah maklum kepada Agong Belanjawan 2023

KUALA LUMPUR, 23 Februari- Perdana Menteri, Datuk Seri Anwar Ibrahim menyembah maklum kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berhubung pembentangan Belanjawan 2023.Menurut perdana menteri, perkara tersebut disembah maklum ketika beliau menghadap Al-Sultan Abdullah bagi urusan mesyuarat pra-Kabinet di Istana Negara, hari ini."Belanjawan 2023 akan dibentangkan di Dewan Rakyat, esok," katanya menerusi kenyataan di Facebook.Ia merupakan belanjawan pertama dibentangkan di bawah Kerajaan Perpaduan pimpinan Anwar.


Akta 134 bakal dipinda - Zahid Hamidi

PUTRAJAYA, 23 Februari- Aspek perundangan melibatkan pemilikan tanah, pendaftaran perkahwinan dan kelahiran anak orang asli antara yang menjadi tumpuan dalam pindaan Akta Orang Asli 1954 (Akta 134).Timbalan Perdana Menteri, Datuk Seri Dr. Ahmad Zahid Hamidi berkata pindaan itu perlu ekoran terdapat beberapa kekangan daripada segi pemilikan tanah dalam kalangan masyarakat itu yang mesti diberikan hak perundangan terhadap kawasan rayau dan hak milik kekal bagi perumahan.“Terdapat juga kekangan daripada Kanun Tanah Negara dan perundangan yang ‘tersangkut’ dalam soal hal ehwal tanah melibatkan kerajaan negeri."Peluang pendidikan juga perlu diberikan kepada masyarakat itu ke tahap tertinggi dengan sasaran 300 anak orang asli wajib memasuki universiti."Perkongsian pintar juga akan dilakukan dengan pihak syarikat tersenarai atau syarikat swasta bagi pelaksanaan program tanggungjawab sosial korporat dalam perkampungan orang asli."Elemen pendaftaran perkahwinan juga termaktub dalam pindaan itu, memandangkan kebanyakan orang asli berdepan masalah dokumentasi perkahwinan kerana berkahwin secara adat, seterusnya menyebabkan anak-anak mereka tidak mempunyai sijil kewarganegaraan yang sah," katanya kepada pemberita di sini.


Kerajaan fokus modul baharu penyelenggaraan RKAT

KUALA LUMPUR, 23 Februari- Rumah Keluarga Angkatan Tentera (RKAT) di Melaka menjalani proses selenggara secara pemulihan dan pencegahan.  Namun menurut Timbalan Menteri Pertahanan, Adly Zahari pihaknya akan memberi fokus terhadap modul baharu penyelenggaraan bagi memberi keutamaan terhadap kebajikan anggotanya. "Setakat ini kos penyelenggaraan berdasarkan usul peruntukan sementara yang dibentangkan di Parlimen diluluskan Disember tahun lalu, sebanyak RM58.9 juta," katanya kepada pemberita di sini. Peruntukan bagi kos penyelenggaraan RKAT 2023 tertakluk kepada pengumuman esok.  Tahun ini, penyelenggaraan kuarters tentera di Melaka melibatkan 489 buah kuarters.


PRN: Pembahagian kerusi mula dibincangkan - Zahid

PUTRAJAYA, 23 Februari - Pembahagian kerusi Dewan Undangan Negeri (DUN) bagi Pilihan Raya Negeri (PRN) di enam negeri akan dibincangkan dalam mesyuarat sekretariat Kerajaan Perpaduan.Presiden UMNO, Datuk Seri Dr Ahmad Zahid Hamidi berkata perkara itu telah mula dibincangkan tetapi belum dimuktamadkan.

“Kita memang akan membincangkan lebih terperinci isu agihan kesemua kerusi ketika sesi mesyuarat sekretariat Kerajaan Perpaduan dalam masa terdekat,” katanya kepada pemberita selepas melawat Ibu Pejabat Jabatan Kemajuan Orang Asli (JAKOA), di sini.Tambah Zahid, kesemua calon parti komponen dalam Barisan Nasional (BN) kekal dengan lambang dacing untuk kempen enam pilihan raya negeri (PRN) kelak. “Kita akan menjalinkan kerjasama dengan kesemua parti dalam Kerajaan Perpaduan namun calon BN tetap kekal dengan lambang BN untuk enam PRN tersebut,” katanya.


Sindiket dadah guna lori tunda dipenuhi syabu bernilai RM64.8 juta tumpas

KANGAR, 23 Februari - Lima suspek ditahan polis susulan rampasan 1.8 tan dadah jenis syabu termasuk seorang daripadanya cuba memberi rasuah RM200,000 setelah modus operandinya terbongkar dengan helah menggunakan lori tunda. Dadah syabu yang dianggarkan bernilai RM64.8 juta tersebut dibungkus dengan plastik teh cina, disembunyikan di dalam lori yang ditunda gagal mengaburi anggota Pasukan Gerakan Am (PGA) Perlis ketika melakukan rondaan di sekitar Sungai Baru, Simpang Empat pukul 4 pagi Ahad lalu dalam operasi mencegah penyeludupan. Menurut Ketua Polis Perlis, Datuk Surina Saad, menerusi rondaan dan risikan bersepadu berkenaan bersama polis marin dan Jabatan Siasatan Jenayah Narkotik, pihaknya turut berjaya menyita lori tunda serta tiga buah kenderaan lain, barang kemas, wang tunai serta akaun bank dengan nilai keseluruhan sitaan RM406,000 menerusi beberapa operasi susulan termasuk di Pulau Pinang. "Dia satu tempat yang bawa lori itu kita tangkap, dan kemudian datang lagi dua, serta datang lagi dua di sekitar kawasan pemeriksaan, sebab dia nak tawarkan pegawai-pegawai untuk sogokan, nampak dia mundar-mandir dan ditangkap, dan telefon 'bos' dia, dua orang datang, kita tangkap 'bos' dia, masa pemeriksaan dia 'offer', cuba sogok RM200,000 itu," kata beliau kepada media di Ibu Pejabat Polis Kontinjen Perlis, di sini hari ini.

(Ketua Polis Perlis, Datuk Surina Saad (kiri) menunjukkan antara dadah jenis syabu yang berjayadirampas pihak polis)

Polis masih menjalankan siasatan lanjut untuk mengenal pasti suspek yang ditahan sama ada mempunyai sindiket di peringkat antarabangsa. Kes disiasat di bawah Seksyen 39B Akta Dadah Berbahaya 1952 dan kesemua suspek direman selama tujuh hari bermula 19 Februari lalu. Semakan rekod jenayah mendapati empat suspek itu tidak mempunyai rekod jenayah lampau dan hanya seorang suspek mempunyai rekod di bawah Akta Dadah Berbahaya (Langkah-Langkah Pencegahan Khas) 1985 pada 2018 lalu.


Bekalan vaksin COVID-19 Bivalen masih diperingkat perbincangan - Zaliha

DAMANSARA, 23 Februari - Kementerian kesihatan masih dalam peringkat perbincangan bersama Syarikat Pfizer-BioNTech berhubung bekalan vaksin COVID-19, Bivalen.Menteri Kesihatan, Dr Zaliha Mustafa berkata satu pertemuan akan diadakan dengan syarikat farmaseutikal itu dalam masa terdekat.

"Berkenaan vaksin Bivalen ini, kita masih dalam perbincangan dengan Pfizer dan perbicangan lanjut akan diadakan dalam beberapa minggu dari sekarang serta diharapkan vaksin ini akan diterima dalam jangka masa terdekat," katanya pada sidang media selepas Sambutan Hari Kanser Sedunia 2023 di Hospital Pakar KPJ Damansara, di sini.Tambah Zaliha, pengumuman akan dibuat pihak KKM selepas bekalan vaksin tersebut diterima.Sebelum ini, Ketua Pengarah Kesihatan, Dr Noor Hisham Abdullah menyatakan stok vaksin COVID-19 Bivalen dari Pfizer-BioNTech dijangka tiba di Malaysia akhir bulan Januari.


Seramai 464 anggota, pesara PDRM Perak terima pingat PNBB dan PJPN

(Timbalan Ketua Jabatan Pencegahan Jenayah dan Keselamatan Komuniti (Perancangan Strategik) Perak, ACP Ng Kong Soon ditemu bual media selepas menerima Pingat Pertubuhan Bangsa-BangsaBersatu (PNBB) di Pusat Latihan Teknologi Tinggi (ADTEC) Taiping)

TAIPING, 23 Februari - Seramai 83 pegawai kanan dan pegawai rendah polis di Perak menerima Pingat Negara Bagi Perkhidmatan di bawah Pertubuhan Bangsa-Bangsa Bersatu (PNBB) sebagai menghargai sumbangan jasa bakti dan komitmen dicurahkan sepanjang perkhidmatan. Majlis penganugerahan disempurnakan Ketua Polis Perak, Datuk Seri Mohd Yusri Hassan Basri di Pusat Latihan Teknologi Tinggi (ADTEC) Taiping.  Timbalan Ketua Jabatan Pencegahan Jenayah dan Keselamatan Komuniti (Perancangan Strategik) Perak, ACP Ng Kong Soon mengetuai senarai penerima.  Pada tahun 2001, beliau bersama 42 pegawai dan anggota menyertai Misi Pengaman PBB ke Kosovo selama setahun.

(Ketua Polis Perak, Datuk Seri Mohd Yusri Hassan Basri menyematkan Pingat Pertubuhan Bangsa-Bangsa Bersatu (PNBB) kepada Timbalan Ketua Jabatan Pencegahan Jenayah dan Keselamatan Komuniti (Perancangan Strategik) Perak, ACP Ng Kong Soon)

"Saya di sini menyeru kepada pegawai-pegawai dan anggota yang baharu supaya mereka kalau ada peluang jangan teragak-aga menyertai misi macam ini, memang satu pengalaman yang tidak boleh dilupakan," kata beliau ketika ditemui selepas majlis penganugerahan tersebut, di sini hari ini.  Pada majlis tersebut turut disampaikan Pingat Jasa Pahlawan Negara (PJPN) kepada 381 anggota, bekas dan pesara polis yang bertugas pada zaman darurat.  Daripada jumlah itu seramai 120 masih berkhidmat, manakala 261 lagi indvidu merupakan pesara.


SPRM buat siasatan forensik terhadap akaun UiTM

KUALA SELANGOR, 23 Februari-Suruhanjaya Pencegahan Rasuah Malaysia (SPRM) sedang membuat siasatan forensik terhadap akaun Universiti Teknologi Mara (UiTM) Holdings.Ketua Pesuruhjaya SPRM, Tan Sri Azam Baki berkata ia bagi mengesan kesalahan rasuah, penyelewengan atau salah guna kuasa membabitkan dakwaan kerugian dialami universiti itu.  "Kami mendapat kerjasama baik daripada UiTM dan telah menerima dokumen berkaitan," katanya kepada pemberita di sini.Sebelum ini, UiTM melalui sayap pelaburannya mengalami kerugian terkumpul sebelum cukai lebih RM150 juta selama empat tahun berturut-turut dan hampir RM160 juta dalam tempoh 10 tahun.


CyberSecurity Malaysia siasat ketirisan data peribadi pengguna MySejahtera

KUALA LUMPUR, 23 Februari- CyberSecurity Malaysia diarah menyiasat laporan berhubung ketirisan maklumat peribadi pengguna aplikasi MySejahtera.Menteri Komunikasi dan Digital (KKD), Fahmi Fadzil berkata tindakan lanjut akan dilaksanakan Suruhanjaya Komunikasi dan Multimedia (SKMM) selepas mendapat laporan lengkap siasatan."Berkenaan isu itu, saya telah meminta CyberSecurity Malaysia menyiasat, meneliti dan memahami pihak yang mengakses 'Super Admin' bagi aplikasi tersebut. Jumlah data yang sangat banyak mungkin telah dibawa keluar," katanya kepada pemberita di sini.Laporan Ketua Audit Negara 2021 Siri 2 mendedahkan, terdapat 1.12 juta cubaan memecah masuk aplikasi MySejahtera dengan kira-kira tiga juta maklumat pengguna aplikasi itu dilapor diakses secara mencurigakan daripada akaun 'Super Admin'.Dalam isu keselamatan data peribadi, Fahmi menegaskan, tanggungjawab itu bukan hanya dipikul KKD, sebaliknya ia turut melibatkan kerjasama pelbagai agensi.Justeru, terdapat keperluan untuk meminda Akta Perlindungan Data Peribadi 2010 pada waktu ini berikutan berlakunya banyak kes ketirisan data peribadi.


Malaysia tidak pernah mengabaikan kelestarian alam sekitar - Fadillah

KUALA LUMPUR, 23 Februari - Kelestarian alam sekitar tidak pernah diabaikan meskipun permintaan terhadap sektor komoditi semakin meningkat.Timbalan Perdana Menteri, Datuk Seri Fadillah Yusof berkata tanggapan negatif media barat amat bertentangan dengan pelbagai insiatif yang telah digerakkan termasuk menghasilkan produk komoditi secara mampan.

"Cuma apabila ia berkaitan dengan menjaga atau memeliharanya, piawaian mungkin berbeza kerana senario kita tidak sama dengan mereka."Oleh itu, penglibatan mesti diadakan supaya mereka tahu apa usaha kita ke arah memastikan kelestarian alam sekitar, menjaga kebajikan pekerja, dan usaha yang kita lakukan untuk mengeluarkan pekebun kecil daripada kemiskinan," katanya ketika ditemui pemberita selepas menyempurnakan Forum Perniagaan Global 2023 di ibu negara.Tambah Fadillah yang juga Menteri Perladangan dan Komoditi, Malaysia telah menyatakan komitmen untuk memenuhi keperluan Alam Sekitar, Sosial dan Tadbir Urus yang baik selaras dengan Matlamat Pembangunan Lestari (SDG) Pertubuhan Bangsa Bersatu (PBB). “Kami telah mengambil beberapa langkah untuk memastikan ia dapat dicapai dan akan terus melakukannya.“Dengan mengambil kira kelapa sawit merupakan sektor komoditi terbesar di negara ini, kami kini menumpukan untuk mengembangkan skim pensijilan Minyak Sawit Mampan Malaysia (MSPO),” katanya.


Perarakan bawa replika senjata, 36 individu dipanggil bantu siasatan

(Ketua Polis Terengganu, Datuk Rohaimi Md. Isa)

KUALA TERENGGANU, 23 Februari - Seramai 36 individu dirakam keterangan bagi membantu siasatan berhubung perarakan yang melibatkan replika senjata pada Himpunan Pemuda Islam Terengganu (HIMPIT) 2023 di Setiu, Jumaat lalu.  Kesemua individu yang dipanggil itu termasuk pihak penganjur dan peserta program.  Ketua Polis Terengganu, Datuk Rohaimi Md. Isa berkata proses memberi keterangan itu dilakukan di Ibu Pejabat Polis Kontinjen Kuala Terengganu serta Ibu Pejabat Polis Daerah Setiu dan IPD Marang.

(Gambar perarakan peserta program HIMPIT 2023 membawa replika senjata berbentuk tombak dan perisai yang tular di media sosial)

Setakat ini lima laporan polis juga diterima berkenaan isu berkenaan.  Terdahulu, gambar perarakan peserta program HIMPIT 2023 membawa replika senjata berbentuk tombak dan perisai di sebuah resort, tular di media sosial.  Siasatan awal pihak polis mendapati acara perarakan itu merupakan salah satu pertandingan sempena program tersebut namun telah menimbulkan kegusaran dan kebimbangan masyarakat.


PM tinjau persiapan Belanjawan 2023

PUTRAJAYA, 23 Februari- Perdana Menteri, Datuk Seri Anwar Ibrahim hari ini meluangkan masa meninjau persiapan Belanjawan 2023 di Bangunan Kementerian Kewangan (MOF) di Putrajaya.Beliau yang juga Menteri Kewangan tiba di lobi bangunan MOF pada pukul 3.30 petang dan disambut Timbalan Menteri Kewangan l, Datuk Seri Ahmad Maslan dan Timbalan Menteri Kewangan ll, Steven Sim Chee Keong.Dalam tinjauan tersebut, Anwar sempat bergambar dan beramah mesra dengan para petugas MOF yang terbabit dengan penyediaan Belanjawan 2023.Beliau kemudiannya meninjau bilik operasi penyediaan belanjawan dan melihat koleksi buku-buku belanjawan yang terdahulu.Perdana menteri seterusnya menandatangani buku Tinjauan Ekonomi dan Fiskal dan Anggaran Hasil 2023 Terkini.Pada tinjauan tersebut, pihak MOF turut menyerahkan beg fail berwarna hitam yang bermotifkan tenunan songket Sarawak yang akan digunakan perdana menteri untuk membawa teks ucapan Belanjawan 2023.Anwar dijangka membentangkan Belanjawan 2023 di Dewan Rakyat pada pukul 4.00 petang esok.

(Anwar dijangka membentangkan Belanjawan 2023 di Dewan Rakyat pada pukul 4.00 petang esok)


Sorakan dan tepukan gemuruh sambut ketibaan pasukan SAR Malaysia

SEPANG, 23 Februari - Sorakan dan tepukan gemuruh mengiringi 35 anggota Pasukan Mencari dan Menyelamat Khas Malaysia (SMART) kumpulan pertama (MAS-01) yang tiba dari Lapangan Terbang Gazientep di Turkiye hari ini.Kumpulan penyelamat itu tiba di Lapangan Terbang Antarabangsa Kuala Lumpur (KLIA) pada pukul 12.20 tengah hari dengan penerbangan Turkiye Airline.Mereka disambut Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali.Turut hadir, Duta Turkiye di Malaysia, Emir Salim Yuksel.Selain itu, turut menyambut kepulangan pasukan ini adalah ahli keluarga dan kakitangan kedutaan Turkiye bersama ahli keluarga di Malaysia.Armizan berkata, semua anggota misi telah mengharumkan nama negara menerusi komitmen tinggi yang dipamerkan.

"Sememangnya kita sentiasa berusaha akan memberikan pengiktirafan dengan sewajarnya. "Kalau kita lihat dalam gagasan Malaysia Madani dan InsyaAllah dalam bajet yang akan dibentangkan esok saya fikir antara teras yang akan diberikan perhatian adalah untuk meningkatkan kecekapan kita dalam aspek pengurusan bencana,kesiapsiagaan nasional dan pasti ia adil bukan hanya dalam aspek aset dansebagainya tetapi juga sumber manusia," katanya.Tambah Armizan, kumpulan penyelamat itu adalah kumpulan pertama tiba bersama tiga petugas media.Manakala, kumpulan kedua akan tiba petang ini membabitkan 30 orang anggota dari pelbagai agensi iaitu Pasukan Mencari dan Menyelamat Khas Malaysia (SMART), Agensi Pengurusan Bencana Negara (NADMA), Jabatan Bomba dan Penyelamat (JBPM) dan Angkatan Pertahanan Awam Malaysia (APM).Menurutnya, 70 anggota kumpulan pertama MAS-01 bersama lima anggota kumpulan kedua MAS-10 yang masih berada di Turkiye dijangka pulang dalam masa terdekat.Sementara itu, Jurukamera RTM, Adzam Jamaluddin yang turut sama pulang bersama kumpulan pertama selepas mengikuti misi terbabit teruja kerana berpelung terlibat dalam misi tersebut.Biarpun berdepan cabaran ketika bertugas namun beliau bersyukur mendapat kerjasama baik daripada komandan dalam misi itu.

"Kita dapat tengok sendiri mangsa yang keluar dari runtuhan bangunan cuma kita tidak dapat hendak ambil gambar sebab dikawal ketat oleh pihak tentera dan polis sana. "Selain itu kita sama-sama merasai pengalaman tidur dalam keadaan suhu negatif 10, bayangkan kelengkapan kita yang tidak cukup, lepas itu berusaha hendak cari selimut tambahan cari tikar tambahan untuk lapik kita tidur sebab kita tidur dalam khemah," katanya.


KKDW, 18 penggiat industri jalin kerjasama perkasa TVET

SUBANG, 23 Februari- Kementerian Kemajuan Desa dan Wilayah (KKDW) bekerjasama dengan 18 penggiat industri tempatan dan antarabangsa bagi memperkasa bidang Latihan Teknikal dan Vokasional (TVET).Timbalan Perdana Menteri, Datuk Seri Dr Ahmad Zahid Hamidi berkata kerjasama itu mampu melahirkan lebih ramai pekerja berkemahiran tinggi yang memenuhi kehendak pasaran kerja."Kerjasama berkenaan turut membantu memacu kemajuan sektor perindustrian."Bidang TVET berperanan penting dalam membantu merealisasikan hasrat menjadikan Malaysia, setanding negara maju lain."Untuk itu, usaha pemerkasaan perlu terus dilaksanakan," katanya kepada pemberita di sini.

(Kerjasama berkenaan turut membantu memacu kemajuan sektor perindustrian)


SPRM percaya sindiket pelaburan antarabangsa turut didalangi agensi pihak berkuasa - Azam Baki

PUTRAJAYA, 23 Februari - Sindiket pelaburan Antarabangsa yang didalangi warga United Kingdom dipercayai turut melibatkan agensi penguatkuasa di negara ini.Ketua Pesuruhjaya Pencegahan Rasuah Malaysia (SPRM), Tan Sri Azam Baki tidak menolak kemungkinan ada pihak berkuasa tertentu yang melindungi aktiviti sindiket tersebut.

"Kita percaya ada agensi-agensi penguatkuasa yang di sogok dan ini ada keterangan-keterangan yang saya mungkin tidak boleh lagi dedahkan sekarang."Tapi saya tidak menolak kemungkinan ada pihak berkuasa tertentu yang melindungi aktiviti mereka dalam apa bentuk kita tidak tahu tapi mereka dilindungi kerana mereka ini warga asing datang kesini...hendak beroperasi jadi kemungkinan mereka memerlukan pelindungan tertentu..itu akan disiasat oleh kita daripada serbuan yang dibuat ini," katanya dalam sidang media Op Tropicana, di sini.Selasa lalu SPRM berjaya menumpaskan sindiket penipuan pelaburan antarabangsa yang mengaut RM200 juta daripada mangsa warga Australia dan United Kingdom yang dipercayai beroperasi sejak 2019.Sebanyak 24 lokasi melibatkan kediaman dan syarikat tumpuan telah dibongkar sekitar Kuala Lumpur dan Pulau Pinang.


PM zahir ucapan takziah kepada keluarga Pengerusi IKIM

KUALA LUMPUR, 23 Februari - Perdana Menteri, Datuk Seri Anwar Ibrahim menzahirkan ucapan takziah kepada keluarga Pengerusi Institut Kefahaman Islam Malaysia (IKIM), Profesor Emeritus Tan Sri Dr Mohd Kamal Hassan yang meninggal dunia awal pagi tadi.Anwar menyifatkan, Allahyarham yang juga bekas Rektor Universiti Islam Antarabangsa Malaysia (UIAM) sebagai tokoh pemikir Islam yang memberi sumbangan besar kepada dunia akademik, penyelidikan, pendidikan serta pembangunan modal insan.

"Kehilangan ini meninggalkan kesan mendalam kepada sanubari umat."Saya mengutuskan salam takziah kepada keluarga serta mendoakan roh Allahyarham ditempatkan dalam kalangan mereka yang beriman dan beramal soleh," katanya menerusi catatan di Facebook, hari ini.Allahyarham, 80, yang dilantik sebagai Pengerusi IKIM pada 24 Februari 2022, menghembuskan nafas terakhir pada pukul 2.27 pagi tadi akibat komplikasi selepas pembedahan.


Belanjawan 2023: Fahmi lakukan tinjauan di Pusat Media

KUALA LUMPUR, 23 Februari- Menteri Komunikasi dan Digital (KKD), Fahmi Fadzil melakukan tinjauan di Pusat Media di bangunan Parlimen di sini bagi memastikan segala persiapan akhir Belanjawan 2023 yang akan dibentangkan esok berjalan lancar. Beliau diiringi Timbalan Menteri KKD, Teo Nie Ching dan Ketua Pengarah Penyiaran, Suhaimi Sulaiman.  Tinjauan tersebut bagi melihat sendiri operasi dan memahami suasana serta cabaran yang dihadapi warga media ketika menyediakan berita.  Antara isu yang dibangkitkan adalah kekangan internet serta rangkaiannya.  Beliau juga berjanji akan menyelesaikan isu tersebut secepat mungkin serta menambah baik fasiliti yang ada.

(Antara isu yang dibangkitkan adalah kekangan internet serta rangkaiannya)


33 anggota pasukan SMART NADMA selamat tiba di tanah air

SELANGOR, 23 Februari- Seramai 33 orang anggota Pasukan MAS10 SMART NADMA kumpulan kedua yang membantu usaha mencari dan menyelamat (SAR) mangsa gempa bumi di Turkiye selamat tiba di tanah air pada pukul 12.20 tengah hari tadi.Dijangka pasukan kedua yang membawa 35 orang anggota pasukan itu juga akan tiba di tanah air pada pukul 5.00 petang ini.

Menurut Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali kesemua anggota SAR negara berjaya menjalankan tugas dengan penuh semangat dan komitmen tinggi.

SMART NADMA bersama-sama penyelamat tempatan telah berjaya menyelamatkan lima mangsa yang masih hidup setakat ini.Pasukan tersebut juga telah mengeluarkan 47 mangsa yang telah meninggal dunia.Turut pulang ke tanah air, jurukamera dari Radio Televisyen Malaysia (RTM) iaitu Mohamad Adzam Jamaluddin.

(Turut pulang ke tanah air, jurukamera dari Radio Televisyen Malaysia (RTM) iaitu Mohamad Adzam Jamaluddin)


Kanak-kanak terjatuh di Sungai Sabang ditemukan lemas

KUCHING,23 Februari- Kanak-kanak lelaki yang dilaporkan terjatuh ketika bermain di tepi Sungai Sabang, Kampung Tambirat di Asajaya petang semalam, ditemukan lemas.Menurut Pusat Gerakan Operasi (PGO) Jabatan Bomba dan Penyelamat Malaysia (JBPM) Sarawak, mayat Mohamad Nudin Irfan Rahman, lapan tahun, ditemukan oleh orang awam pada pukul 11.20 minit pagi.Mayat kanak-kanak malang itu ditemukan kira-kira satu meter dari tempat mangsa dilaporkan terjatuh.Mayat telah diserahkan kepada pihak polis untuk tindakan lanjut.

(Mayat Mohamad Nudin Irfan Rahman ditemukan kira-kira satu meter dari lokasi dia dikatakan terjatuh)

Terdahulu, operasi mencari dan menyelamat (SAR) kanak-kanak berkenaan dimulakan pada pukul 8.30 pagi tadi melibatkan sembilan anggota dan dua aset di air dari Balai Bomba dan Penyelamat (BBP) Asajaya.Operasi tersebut turut disertai anggota Polis Diraja Malaysia (PDRM), Angkatan Pertahanan Awam Malaysia (APM), Jabatan Sukarelawan Malaysia (RELA) dan Coast Guard Sarawak.


Kastam Johor rampas arak tidak bercukai bernilai lebih RM17,000

JOHOR BAHRU, 23 Februari- Sebanyak 10,815 tin dan botol minuman keras pelbagai jenama disyaki tidak bercukai dianggar bernilai 17,800 ringgit dirampas menerusi serbuan di sebuah premis di Kawasan Perindustrian SME Indahpura, Kulai pada 1 Januari lepas.Rampasan oleh Jabatan Kastam Diraja Malaysia (JKDM) Johor itu melibatkan jumlah duti dan cukai bernilai RM66,300.Timbalan Ketua Pengarah Kastam (Penguatkuasaan dan Pematuhan) Datuk Sazali Mohamad berkata, seorang wanita tempatan dan dua lelaki warga asing ditahan bagi membantu siasatan."Tiada sebarang setem cukai kastam dilekatkan pada tin atau botol minuman keras yang ditemui.Modus operandi sindiket ialah menjadikan premis pemborong sebagai tempat penyimpanan dan penjualan kepada orang awam," katanya pada sidang media di sini.

(Datuk Sazali Mohamad pada sidang media di sini)

Kes disiasat mengikut Seksyen 135(1)(d) Akta Kastam 1967.


JKDM rampas dadah diseludup guna perkhidmatan kurier

JOHOR BAHRU, 23 Februari- Ganja seberat satu kilogram dirampas Jabatan Kastam Diraja Malaysia (JKDM) Johor ketika cuba diseludup masuk ke negara ini menggunakan perkhidmatan kurier pada 9 Februari lalu.Timbalan Ketua Pengarah Kastam (Penguatkuasaan dan Pematuhan), Datuk Sazali Mohamad berkata, taktik itu dikesan hasil maklumat Unit Mel dan Kurier JKDM.Susulan itu, seorang lelaki tempatan berusia 21 tahun ditahan di sebuah kediaman di Taman Bukit Dahlia, Pasir Gudang, pada pukul 12.15 tengah hari.Manakala abangnya, berusia 24 tahun sedang dikesan untuk membantu siasatan."Hasil pemeriksaan rapi ke atas bungkusan kotak dihantar wakil syarikat penghantaran Thailand kepada suspek mengesan satu bungkusan tumbuhan kering mampat dibalut dengan plastik lutsinar dianggarkan seberat 1,000 gram, disyaki ganja bernilai RM2,500.Pengirim membuat pengikraran palsu iaitu mencatatkan dagangan laci plastik," katanya pada sidang media di sini.

(Datuk Sazali Mohamad (dua dari kiri) menunjukkan gambar bungkusan disyaki ganja dihantar kurier)

Tambah beliau, saringan air kencing mendapati suspek positif dadah jenis ganja.Kes disiasat mengikut Seksyen 39B Akta Dadah Berbahaya 1952 dan Seksyen 15(1)(a) akta sama.


Komuniti perkapalan, logistik Pelabuhan Klang sumbang RM510,000 bantu mangsa gempa Turkiye, Syria

PELABUHAN KLANG, 23 Februari- Sebanyak RM510,000 berjaya dikumpul Komuniti Perkapalan dan Logistik Pelabuhan Klang bagi membantu mangsa gempa bumi di Turkiye dan Syria.Antara sumbangan yang akan disalurkan ialah ubat-ubatan, khemah, selimut dan mesin generator.Menteri Pengangkutan, Anthony Loke Siew Fook berkata inisiatif hasil solidariti antara Northport (Malaysia) Bhd (Northport), Lembaga Pelabuhan Kelang (LPK) dan Infinity Logistics and Transport Sdn Bhd (Infinity) akan disalurkan kepada kedua-dua negara berkenaan menerusi Malaysian Relief Agency (MRA) dalam tempoh terdekat.Kutipan sumbangan itu diperoleh menerusi 47 syarikat perkapalan dan logistik dalam tempoh lima hari mulai 17 Februari lalu." RM510,000 ini akan digunakan untuk membeli barangan keperluan khususnya perubatan kepada mangsa gempa bumi di kedua-dua negara ini dan saya difahamkan barangan ini memang telah siap diberi dan akan dihantar dalam tempoh terdekat melalui Pelabuhan Klang dan ia akan mengambil masa kira-kira 28 hari untuk sampai di pelabuhan kedua-dua negara tersebut," katanya.

(Menteri Pengangkutan, Anthony Loke Siew Fook)

Beliau berkata pada pemberita selepas Majlis Penyerahan Sumbangan Inisiatif Bantuan Kemanusiaan Komuniti Perkapalan dan Logistik Pelabuhan Klang untuk Turkiye dan Syria, di Pelabuhan Klang.Terdahulu, penyerahan sumbangan itu dilaksanakan oleh Loke kepada Presiden MRA Dr Mohd Daud Sulaiman dan disaksikan Duta Republik Turkiye ke Malaysia, Emir Salim Yuksel.


Permintaan meningkat, KPDN teliti tambah kuota minyak masak paket

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

KUALA LUMPUR, 23 Februari- Penambahan kuota minyak masak bersubsidi sedang diteliti agar dapat memenuhi permintaan dalam masa yang singkat.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata langkah berkenaan juga mengambil kira kesediaan kerajaan kerana ia melibatkan implikasi kewangan besar.  "Kita terpaksa melakukan perkara timbang tara dan cadangan untuk kuota itu perlu ditambah adalah relevan tetapi KPDN tidak boleh 'work in silo' (bekerja secara silo). Ia telah dibincangkan dalam Mesyuarat Khas Majlis Tindakan Sara Hidup Negara (NACCOL) dalamnya ada 11 kementerian dan apapun pandangan KPDN, akan dibincangkan dan diputuskan oleh kabinet dan pihak kerajaan," katanya pada Waktu Pertanyaan Menteri (MQT), di Dewan Rakyat, hari ini.Beliau berkata demikian bagi menjawab soalan Cha Kee Chin (PH-Rasah) sama ada kerajaan bersedia menambah kuota bekalan minyak masak bersubsidi di pasaran runcit tempatan.Tambah Salahuddin lagi, pada tahun ini, kuota minyak minyak masak sebanyak 60,000 tan metrik setiap bulan dilihat tidak lagi dapat menampung permintaan di pasaran.

KPDN mengakui bahawa terdapat permintaan yang amat tinggi ke atas minyak masak paket bersubsidi ekoran kenaikan harga minyak masak kemasan botol. Permintaan tersebut bukan sahaja daripada pengguna isi rumah, malah peniaga-peniaga kecil dan industri mikro sebagai langkah untuk mengekalkan harga jualan makanan.Pada masa sama, KPDN menyifatkan isu ketirisan bekalan minyak masak bersubsidi tidak sampai ke tahap krisis namun hanya berlaku secara terpencil di satu-satu tempat sebelum ia diselesaikan segera oleh pihak penguatkuasaan.Salahuddin berkata, pihaknya tidak akan berkompromi dalam aspek ketirisan malah sepanjang dua bulan lalu, sebanyak 13 kes pendakwaan sudah dibuat akibat kesalahan itu daripada 2,898 kes yang disiasat.


EUDR adalah kawalan bukan tarif, Malaysia akan terus buat bantahan- Fadillah

(Timbalan Perdana Menteri yang juga Menteri Perladangan dan Komoditi, Datuk Seri Fadillah Yusof di Dewan Rakyat /BERNAMA)

KUALA LUMPUR, 23 Februari- Malaysia tetap dengan pendirian bahawa Peraturan Produk Bebas Penebangan Hutan Kesatuan Eropah (EUDR) adalah satu bentuk Kawalan Bukan Tarif terhadap produk agrikomoditi negara.Tegas Timbalan Perdana Menteri, Datuk Seri Fadillah Yusof; bantahan akan terus dibuat bersama pihak-pihak berkaitan melalui pelbagai platform yang bersesuaian.Jelas beliau yang juga Menteri Perladangan dan Komoditi, skop pelaksanaan EUDR merangkumi komoditi utama Malaysia seperti sawit dan produk, getah, koko, dan produk berasaskan kayu. "Sebagaimana dinyatakan tadi, kementerian sememangnya tetap dengan pendirian bahawa EUDR ini adalah satu bentuk kawalan bukan tarif (non-tariff measure) terhadap produk agrikomoditi malaysia. Justeru, kementerian akan terus mengadakan bantahan bersama pihak-pihak yang berkaitan melalui pelbagai platform yang bersesuai. Mesej yang lebih keras akan disampaikan kepada pihak EU demi mempertahankan industri komoditi negara dan kelangsungan hidup mereka yang terkesan sejajar dengan aspirasi 'United Nation' di bawah 'sustainable development goals' yang menekankan kesejahteraan kepada semua manusia sejagat," katanya pada Waktu Pertanyaan Menteri (MQT), di Dewan Rakyat, hari ini.Pada masa sama, ujarnya Malaysia akan menggunakan ASEAN sebagai platform bantahan pelaksanaan EUDR terhadap komoditi.Malaysia juga telah mengadakan mesyuarat dua hala dengan Indonesia pada 9 Februari lalu bagi membincangkan isu pelaksanaan EUDR. "Kita mengadakan mesyuarat dua hala dengan Indonesia pada 9 Februari lalu bagi membincangkan isu pelaksanaan EUDR ini. Kedua-dua negara sudah bersetuju untuk mengadakan misi secara bersama ke EU bagi membidas keputusan pelaksanaan EUDR."Pandangan dan kekecewaan kedua-dua negara perlu dizahirkan secara bersemuka kepada pihak EU di mana penjelasan perlu disampaikan kepada pihak EU akan kesan negatif akibat peraturan itu kepada pekebun kecil," katanya.

Datuk Seri Fadillah berkata demikian bagi menjawab soalan Datuk Andi Muhammad Suryady Bandy (BN-Kalabakan) yang ingin tahu usaha dilaksanakan Kementerian Perladangan dan Komoditi bagi menangani isu pengenalan EUDR yang dijangka memberi kesan terhadap komoditi utama negara seperti sawit, kayu dan koko.


Lelaki maut, dua motosikal bertembung sebelum terbakar

MANJUNG, 23 Februari- Seorang nelayan maut selepas motosikal ditunggangnya bertembung dengan sebuah lagi motosikal di Pantai Remis, Perak pagi tadi. Mangsa, Ramli Abdul Hamid disahkan meninggal dunia di tempat kejadian.Ketua Operasi, Penolong Penguasa Bomba, Mohd Akmal Hussin dalam satu kenyataan memaklumkan, pihaknya menerima panggilan kecemasan pada pukul 7.08 pagi. Sepasukan pegawai dan anggota dari Balai Bomba dan Penyelamat (BBP) Pantai Remis telah digerakkan ke lokasi kejadian. "Akibat pertembungan itu, kedua-dua buah motosikal telah mengalami kebakaran dan mangsa yang cedera itu melecur di bahagian badan dan diserahkan kepada pihak Kementerian Kesihatan (KKM)," katanya.

(Keadaan motosikal mangsa yang rentung selepas bertembung)

Tambah beliau, mangsa yang maut pula diserahkan kepada polis untuk tindakan lanjut.


Kajian tambahan isu godam laman sesawang Kerajaan Negeri Pulau Pinang dilakukan

KUALA LUMPUR, 23 Februari - CyberSecurity Malaysia (CSM) kini melakukan kajian tambahan mengenai isu godam yang berlaku dalam laman sesawang Kerajaan Negeri Pulau Pinang pada 18 Januari lalu.  Menurut Menteri Komunikasi dan Digital, Fahmi Fadhil tindakan segera telah diambil sehari selepas kejadian itu dan tindakan lanjut dilakukan bagi mengenal pasti kejadian dan menganalisa isu berkenaan.  "Bagi mengetahui ketirisan data perlu ada maklumat 'lock' serta maklumat teknikal yang boleh diekstrak daripada sistem terlibat, bagi menganalisis punca kejadian insiden tersebut. Format data yang tiris seperti yang disebarkan atau dijual oleh penjenayah siber juga perlu dianalisa sekiranya terdapat persamaan dengan format data penjenayah dengan format asal sistem terbabit."Saya difahamkan juga pihak kerajaan negeri telah mengarahkan pihak 'digital penang' untuk melakukan satu penilaian kerentanan atau vulnerability assessment terhadap semua infrastruktur internet atau pelayan laman web yang dimiliki kerajaan negeri Pulau Pinang," Fahmi menjawab soalan yang diajukan Ahli Parlimen Bagan, Lim Guan Eng di sini.

Menurut Fahmi, CSM turut berkongsi panduan untuk mengendalikan insiden ketirisan data bersama panduan langkah keselamatan dengan pegawai di bahagian keselamatan ICT Pulau Pinang.Perkara itu turut disalinkan kepada Agensi Keselamatan Siber Negara (NAKSA).  Sebelum ini kebocoran data melibatkan kerajaan negeri Pulau Pinang telah dikesan pada 18 Januari lalu melibatkan 280 mb kandungan data, mengandungi 630,000 baris rekod pengguna.

(Fahmi dalam sesi soal jawab lisan di Dewan Rakyat)

Dalam pada itu Fahmi berkata, terdapat keperluan bagi kerajaan negeri dan agensi kerajaan di negara ini untuk memperuntukkan sejumlah belanjawan bagi meningkatkan aspek keselamatan siber di agensi masing-masing.

Perkara itu perlu diberi penekanan sebagai usaha memastikan data yang disimpan akan terus terpelihara, sekali gus mengelakkan kebocoran data. "Salah satu perkara yang penting insya-Allah kita harap akan dapat diumumkan esok (menerusi Belanjawan 2023) oleh Yang Amat Berhormat Tambun (Perdana Menteri Datuk Seri Anwar Ibrahim) adalah penekanan pihak kerajaan tentang aspek keselamatan siber."Kita sedang cuba untuk membolehkan satu audit keselamatan siber dilakukan di peringkat kerajaan Persekutuan dan kerajaan negeri, tetapi kita harap ada pengumuman baik daripada Yang Amat Berhormat Tambun esok,” katanya.Beliau menjawab soalan tambahan Datuk Dr Nik Muhammad Zawawi Salleh (PN-Pasir Puteh) mengenai tindakan baharu yang telah dan akan diambil kerajaan bagi menangani isu pencerobohan data.


PM ucap tahniah sempena Hari Penubuhan Arab Saudi

KUALA LUMPUR, 23 Februari - Perdana Menteri Datuk Seri Anwar Ibrahim menzahirkan ucapan tahniah kepada Arab Saudi sempena sambutan Hari Penubuhan negara itu."Saya merakamkan setinggi-tinggi tahniah kepada Putera Mahkota yang juga Perdana Menteri Arab Saudi Putera Mohammed bin Salman sempena Hari Penubuhan kerajaan itu pada 22 Februari."Semoga Allah Yang Maha Kuasa memberkati Yang Teramat Mulia dengan kesihatan yang berpanjangan serta mengurniakan keamanan, kemajuan dan kemakmuran yang berkekalan kepada Kerajaan Arab Saudi," kata perdana menteri menerusi ciapan Twitter.Anwar berkata Malaysia komited untuk meningkatkan hubungan persaudaraan dengan Kerajaan Arab Saudi ke tahap lebih tinggi, terutamanya dalam sektor perdagangan, pelaburan, pendidikan dan budaya serta meneroka bidang kerjasama baharu yang berpotensi.

(Rakyat Arab Saudi meraikan sambutan Hari Penubuhan negara itu/ FOTO REUTERS)

Hari Penubuhan Arab Saudi disambut pada 22 Februari bagi memperingati penubuhan kerajaan itu pada 1727 oleh Imam Mohammed bin Saud dan diisytiharkan sebagai cuti umum tahun lepas.


Pengerusi IKIM meninggal dunia

KUALA LUMPUR, 23 Februari - Pengerusi Institut Kefahaman Islam Malaysia (IKIM), Profesor Emeritus Tan Sri Dr Mohd Kamal Hassan meninggal dunia pagi ini, pada usia 80 tahun ketika menerima rawatan di Hospital Selayang Kuala Lumpur.Allahyarham menghembuskan nafas terakhir pada pukul 2.27 pagi, akibat komplikasi selepas pembedahan, menurut kenyataan Institut Kefahaman Islam Malaysia (IKIM).Jenazah dibawa ke Surau Al-Mawaddah, Mutiara Bangi untuk dimandi dan dikafankan, sebelum solat jenazah pukul 11.00 pagi dan akan disemadikan di tanah perkuburan Islam Bandar Baru bangi di Sungai Tangkas, Bangi.Allahyarham dilantik sebagai Pengerusi IKIM pada 24 Februari 2022.Allahyarham merupakan seorang tokoh pemikir Islam yang memberikan sumbangan besar kepada dunia akademik, penyelidikan, pendidikan serta pembangunan modal insan. Keilmuan serta ketokohan Allahyarham, diiktiraf sehingga ke peringkat antarabangsa.

Allahyarham pernah diamanahkan sebagai Rektor Universiti Islam Antarabangsa Malaysia (UIAM) pada tahun 1999 hingga 2006. Turut berperanan sebagai Pengerusi, Lembaga Penasihat Penyelarasan Pelajaran dan Pendidikan Agama Islam (LEPAI), sebuah lembaga yang ditubuhkan dengan perkenan Majlis Raja-Raja.


JTDL 2.0 Malaysia Madani: Harga barangan segar 20 peratus lebih rendah

JASIN, 23 Februari- Tawaran harga 20 peratus lebih rendah pada Program Jualan Terus Dari Ladang (JTDL) 2.0 Malaysia Madani berbanding 10 peratus sebelum ini. Jelas Pengarah FAMA Melaka, Hairudin Yunos, ia bagi membantu pengguna mendapatkan barangan segar serta berkualiti pada harga berpatutan. Selain itu, jualan jimat belanja dapur kombo atau bakul madani turut ditawarkan pada program JTDL berkenaan.  "Yang akan dijualkan pada kadar harga 23 peratus lebih rendah daripada harga semasa. Kalau dalam satu set itu diandaikan RM13 yang mengandungi sayur, buah, tepung, gula dan semacamnya dan akan kurangkan kepada RM10 sahaja, itu yang dicadangkan," katanya.Hairudin berkata demikian kepada pemberita di Pasar Tani Jasin.

Dalam pada itu, FAMA Melaka juga mengadakan PorgramJualan Khas Sayur dengan pengurangan harga sebanyak 50 sen hingga RM1.50 bagi sayuran terpilih.

Antaranya bendi, kacang panjang, kacang buncis, terung panjang,tomato, sawi hijau, kangkung serta bayam.


Pemandu lori maut nahas libat tiga kenderaan

KUALA KANGSAR, 23 Februari- Seorang lelaki maut selepas lori yang dipandunya terbabas di kilometer 254.9 Lebuh Raya Utara Selatan, arah utara awal pagi tadi.Mangsa, Mohd Asuat Azmi, 26 tahun disahkan meninggal dunia di tempat kejadian.Ketua Polis Daerah Kuala Kangsar, ACP Omar Bakhtiar Yaacob dalam kenyataan memaklumkan, nahas dipercayai berlaku pada pukul 2.50 pagi melibatkan tiga buah kenderaan. "Hasil siasatan mendapati, kenderaan dipandu mangsa dari arah selatan menuju ke utara telah bergesel dengan dua buah kenderaan lain sebelum terbabas dan merempuh penghadang besi di bahu kiri jalan. Susulan itu, kenderaan tersebut terbalik dan mangsa disahkan meninggal dunia di lokasi," katanya.

(Mangsa, Mohd Asuat Azmi, 26 tahun disahkan meninggal dunia di tempat kejadian)

Sementara itu, Ketua Operasi Pegawai Bomba Kanan II, Syed Azrul Hizam Syed Abdul Aziz memaklumkan, pihaknya menerima panggilan berhubung insiden tersebut pada pukul 3.15 pagi. Sepasukan pegawai dan anggota dari Balai Bomba dan Penyelamat (BBP) Kuala Kangsar telah digerakkan ke lokasi kejadian.Mayat mangsa kemudian diserahkan kepada pihak Kementerian Kesihatan (KKM) untuk tindakan lanjut.Operasi tamat pada pukul 4.13 pagi.


Tajikistan-Rantau Sempadan Xinjiang dilanda gempa bumi kuat

KUALA LUMPUR, 23 Februari - Satu gempa bumi kuat berukuran 6.5 pada skala Richter melanda Tajikistan-Rantau Sempadan Xinjiang kira-kira pukul 8.37 pagi tadi.Jabatan Meteorologi Malaysia (MetMalaysia) dalam satu kenyataan berkata, gempa dengan kedalaman 49 kilometer (km) itu berlaku pada jarak 363km timur laut dari Taloqan, Afghanistan.Bagaimanapun menurut kenyataan itu, tiada ancaman tsunami kepada Malaysia.


Sekeluarga terselamat, kereta dinaiki terlibat nahas sebelum terbakar

GEORGE TOWN, 23 Februari - Sebuah keluarga terselamat selepas kereta dinaiki mereka terlibat nahas sebelum terbakar di Jambatan Pulau Pinang awal pagi tadi.

Menurut Pegawai Kanan Bomba ll, Balai Bomba Perai, Syamsul Razman Abdul Halim, kejadian pada pukul 1.05 pagi itu membabitkan dua buah kenderaan.

"Akibat daripada kemalangan itu, mangsa dalam kereta Axia itu hampir lemas dipercayai terhidu asap kebakaran. Bagaimanapun, kesemua mangsa yang didapati terperangkap di dalam kereta telah berjaya dikeluarkan oleh orang awam.

Saya mengucapkan jutaan terima kasih kepada orang awam yang membantu mengeluarkan mangsa sebelum kehadiran pihak bomba," katanya.

(Keadaan kereta dinaiki mangsa yang musnah 100% )

Tambah beliau, mangsa yang terdiri daripada seorang lelaki dan tiga wanita dihantar ke Hospital Pulau Pinang untuk pemeriksaan lanjut.